Ким эдигу, ким бўлдик: Ўзбекистоннинг 25 йиллиги тўйи арафасидаги ўйлар...\n19:46 / 29.07.2016\nЯқинда хориж телеканалларидан бири орқали ахборот дастурини томоша қилаётган эдим, кичик қизим, “Дада, қаранг, Ўзбекистон байроғини кўрсатишаяпти”, деди. Хақиқатан, ҳам қандайдир анжуман муносабати билан Нью-Йоркдаги БМТ қароргоҳи кўрсатилаётган эди. Шунда тенглар ичра тенг Ўзбеккистоннинг байроғи яққол кўзга ташланди. Биринчидан, ўқувчи қизимнинг мамлакатимиз байроғига бўлган эҳтироми, иккинчидан мустақил юртимизнинг байроғи юксак қароргоҳда ҳилпираб туриши кўнглимни тоғдек кўтариб, “кеча ким эдигу, бугун ким бўлдик”, деган саволни ўз-ўзимга бериб, қалбимда ўзгача ғурур ва ифтихор жўш урди.\nХақиқатан ҳам, 25 йил аввал ким эдик? Қизил империя матбуотида, телевидениесида халқимиз мунтазам равишда таҳқирланаётган, камситилаётган, боқиманда тамғаси ёпиштирилаётган даврлар ёдимиздан кўтарилгани йўқ. Ўшанда “мустақил бўлсанг, узоққа бормайсан, ўз кунингни ўзинг кўролмайсан”, дейилмаганмиди? Мана, мустақил бўлганимизга 25 йил бўлди. Мустақиллигимизнинг ҳар бир йили Ватанимиз солномасига ёрқин саҳифа бўлиб кирди. Ўтган йиллар давомида халқимиз мустақилликнинг нақадар азиз неъмат эканини англаб етди ва истиқлолни кўз қорачиғидек асраш зарурлигини чуқурроқ ҳис этди.\nЖонажон Ўзбекистоннинг бугунги жамолини ўтмишига қиёслаб бўлмайди. Истиқлол йилларида мамлакатимиз иқтисодиёти жадал ривожланиб, халқимиз турмуш фаровонлиги юксалди. Буларни авваллари тассаввур қилишнинг имкони хам йўқ эди. Энг асосийси, мустақиллик йилларида халқимиз дунёқараши, онгу тафаккури ўзгарди. Теварак-атрофга, меҳнатга, ҳаётга бошқача муносабатда бўла бошладик.\nБиргина мисол, авваллари Ҳиндистон пойтахти Дехлига бормоқчи бўлсак, аввал Москвага бориб, у ердан самолётда яна Тошкентга келиб, сўнг Деҳлига училарди. Эндиликда “Ўзбекистон ҳаво йўллари” авиакомпанияси самолётлари дунёнинг барча йирик шаҳарларига тўғридан тўғри парвоз қилмоқда. Авикакомпания парки замонавий самолётлар билан тўлдирилган ва бу жараён давом этмоқда. Иқтисодиётнинг қон томири бўлмиш темир йўл тизимида хам асрларга татигуйлик ишлар қилинди. Истиқлол йилларида Қамчиқ довонида улкан бунёдкорлик ишлари амалга оширилди. Довон ошиб ўтадиган автомобиль йўли реконструкция қилинди, умумий узунлиги 1,5 километр бўлган иккита туннел қурилди. Довондан ўтишда ҳам вақт, ҳам хавфсизлик нуқтаи назаридан катта имкониятлар яратилди. Оралдан кўп ўтмай Қамчиқ довони орқали ўтадиган автомобиль йўли ёнидан темир йўл қуриш режалаштирилди. Бунинг учун узоқ масофали, яъни 19,2 километрлик туннел барпо этиш тақоза этиларди. 2016 йилнинг 22 июни мамлакатимиз, қолаверса, бутун минтақамиз тарихида ўчмас, том маънодаги тарихий кун сифатида мангуга муҳрланди. Шу куни 123,1 километрлик Ангрен-Поп темир йўли ва унинг таркибидаги 19,2 километрлик туннел қурилиши ниҳоясига етиб, ишга туширилди. Халқимизнинг фидокорона меҳнати улкан бунёдкорлик салоҳиятининг амалий намойиши бўлмоқда. Замонавий уйларда истиқомат қилаётган халқимиз вакилларининг ўзимизда ишлаб чиқарилаётган автомобилларни бошқараётгани хам кўнгилларимизни тоғдек кўтармоқда.\nХалқимиз ўзининг қадрини билди. Ал Хоразмий, Ал-Фарғоний, Ал Беруний, Ибн Сино, Мирзо Улуғбек каби буюк зотларнинг, Амир Темур сингари буюк давлат арбобларининг авлоди эканимизни, тарихда ҳеч кимдан кам бўлмаганимизни ва келажакда ҳам кам бўлмаслигимизни тўла англаб етдик. Шу ўринда, хориж дипломатларидан бирининг “Ўзбекистон – пойтахт шаҳарлар мамлакати”, деган сўзларида жон бордек. Дипломатнинг айтишича, тарихда бизнинг халқчалик ҳеч бир халқ буюк давлатлар тузмаган экан. Мамлакатимизнинг барча йирик шаҳарлари қадимда у ёки бу мамлакатнинг пойтахти бўлганини эслаб ўтишнинг ўзи кифоя. Шу ўринда Ўзбекистон давлат мадҳиясидаги “Улуғ халқ қудрати жўш урган замон, оламни маҳлиё айлаган диёр”, деган сатрлар бир-бир хаёлимиздан ўтади.\nЭркин ва фаровон ҳаётимиз ғурур-ифтихоримиз тимсолига айланди. Буларнинг барчаси истиқлол шарофати, Президентимиз юритаётган оқилона сиёсат самарасидир. Тинчлик барқарор бўлган жойда тараққиёт бўлади. Халқимиз эришаётган бундай ютуқлар, ҳаётимиздаги юксалиш, мамлакатимизда ҳукм сураётган тинчлик ва осойишталик мевасидир. Президентимиз таъбири билан айтганда, Ўзбекистонимиз мустақил тараққиёт йўлида қандай улкан, бошқаларнинг ҳавасини тортадиган ютуқ ва марраларга эришган бўлса, буларнинг барчасининг негизи – юртимизда тинч ва осуда ҳаётни, миллатлар ва фуқаролараро тотувликни, ўзаро меҳр-оқибат ва ҳамжиҳатликни асраб-авайлаб келаётганимиздадир.\nШуларни ўйлар эканман, “Гўзал ва бетакроримсан, муқаддас Ватаним, жоним сенга фидо, Ўзбекистоним!” деган сўзларни қўрқмасдан, бемалол айтадиган кунлар келганига шукроналар айтамиз.


1GAP.UZ || Кексаларни эъзозлаш, уларга ҳурмат-эҳтиром кўрсатиш - халқимизга хос эзгу фазилат\nКексаларни эъзозлаш, уларга ҳурмат-эҳтиром кўрсатиш - халқимизга хос эзгу фазилат\nЮртимизда кекса авлод вакилларини ҳар томонлама қўллаб-қувватлаш, уларнинг жамият, оилалар ва маҳаллаларда тинчлик ва осойишталикни таъминлаш, шунингдек, ёш авлодни халқимизнинг кўп асрлик анъаналарини ҳурмат қилиш руҳида тарбиялаш ишидаги ролини оширишга оид ислоҳотлар изчил давом этмоқда.\nВазирлар Маҳкамасининг “Кекса авлод вакилларининг жамиятдаги ўрни ва ижтимоий фаоллигини янада ошириш чора-тадбирлари тўғрисида”ги қарорига асосан ҳар йили октябрь ойининг биринчи ҳафтасида юртимиз миқёсида “Кексалар ҳафталиги”ни ўтказиш белгиланган.\nҲафталик доирасида Хоразм вилоят божхона бошқармасида ҳам узоқ йиллар божхона соҳасида хизмат қилган фахрийлар хонадонларига бориб учрашувлар ўтказилиб, совғалар топширилди.\nШунингдек, фахрийлар Шовот туманидаги “Шовот” чегара божхона постидаги бунёдкорлик ишлари билан ҳам яқиндан танишдилар.\nБиз ишлаган даврда бунақа шарт-шароитлар бўлмаган. Ходимлар қишнинг совуқ, ёзнинг жазирама иссиғида хизмат қилишган. Бугунги замонавий божхона постларини кўриб, нафақат ходимлар балки фуқаролар, автотранспорт воситалари ҳаракатланиши учун ҳам кенг қулайликлар яратилганини кўрамиз. Тўғрисини айтсам, божхона постларидаги бундай шариоитларни, ўрнатилаётган замонавий техник воситалардан кўриб ҳавасим келди - дейди божхона фахрийси Равшан Шержанов.\nБожхона фахрийлари билан биргаликда эл тилида "Улли пир" деб улуғланадиган, Хожа Юсуф Хамадоний зиёратгоҳига ташриф ташкил этилди.\nУчрашувлар давомида узоқ йиллик собиқ ҳамкасблар бир-бирлари билан дийдор кўришиб, хизмат йилларини ёдга олиб, аниқланган катта миқдордаги товар-моддий бойликлар ҳамда контрабанда билан боғлиқ ҳолатларни эсга олишди.\nТадбирлар якунида фахрийлар божхона ходимларининг эл-юрт олдидаги хизматларига улкан зафарлар тилаб дуолар қилишди. Бу каби ижтимоий-маърифий тадбирлар ёши улуғ инсонлар юртимизда доимо эътибор ва эъзозда эканини яна бир тасдиғи.


Ўзбекистонда бепул пластик пакетлар бекор қилинади — ИА «Фергана» — мобильная версия\nЎзбекистонда бепул пластик пакетлар бекор қилинади\n2019 йил 1 январдан Ўзбекистонда бепул пластик пакетлар берилишини тақиқланади, дея хабар беради «Спутник».\n4teller.com сайти фотоси\nҲукумат бу борада Пезидент қарори лойиҳасини тайёрлагани журналистларга маълум бўлди. Ҳужжатга кўра, магазинларда харидорларга пластик пакетларни тақдим қилиш, унга кетган ҳаражатни товарлар нархига киритиш ёки пакетларни таннархидан кам эвазига сотиш тақиқланади. Ишлаб чиқарувчилар касса аппаратлари пакетларни ҳисоблаши учун барча пакетларга код киритиши керак бўлади.\nБундан ташқари, 2019 йилдан қалинлиги 15 микрондан, сиғими 10 литрдан кам бўлган пакетларни ишлаб чиқариш ва импорт қилиш ман этилади. 2020 йилдан талаб янада кучаяди — пакетнинг минимал қалинлиги 50 микрон, сиғими 10 литр бўлиши керак. Ёзуви, логотипи ва ушлайдиган қисми бўлмаган, озиқ-овқатлар упаковкасининг бир қисми саналадиган, 50 донадан кам бўлмаган рулонда сотиладиган бир литр сиғимга эга пакетлар бундан истиснодир.\nПластик пакетлар атроф-муҳит, экологияга катта зарар келтирадиган унсур ҳисобланади. Улар ерда чиримайди ва пакетларни утилизация қилиш мураккаб жараён ҳисобланади. Уларнинг нархи жуда арзонлиги сабаб, савдо расталарида бепул берилади, шунинг учун аҳлат уюмлари шундай пакетларга тўлиб кетган. Улар орасида кўп ишлатилмайдиган, сифатсиз пакетлар катта зарар келтиради.\nПластик пакетларни ишлаб чиқариш ва улардан фойдаланиш илк бор 2002 йили Бангладешда тақиқланган. Бу мамлакатда оқава сувлар дренажлари пакет уюмларига тўлиб кетганидан тез-тез сув тошқинлари содир бўлган. Кейинги йиллар жаҳоннинг кўпгина мамлакатлари ва йирик шаҳарларида пластик пакетлардан фойдаланиш ман этилмоқда. Масалан, 2017 йилдан Кенияда мазкур пакетларни ишлаб чиқарувчилар, сотувчилар ва харид қилувчилар озодликдан маҳрум этилади. Собиқ совет ҳудудида Молдавияда пластик пакетлардан фойдаланиш тақиқланган. 2017 йили Қозоғистонда ҳам уларга қарши қарор тайёрлашга киришилган. Ғарбий Европада солиқ, экология йиғими, шунингдек, ижтимоий роликлар орқали пластик пакетлар ишлатишга қарши кураш олиб борилади.


17:19 / 21.06.2017 3521 pdf Ўқиш режими + -\n1342. Умму Ҳониъ розияллоҳу анҳодан ривоят қилинади:\n«Эй Аллоҳнинг Расули, оғзимни очиб юбордим, рўзадор эдим», деди.\n«Бирор нарсанинг қазосини тутаётган эдингми?» дедилар.\n«Агар нафл бўлса, сенга зарар қилмайди», дедилар».\n«Нафл рўза тутувчи ўз нафсининг амини ёки амиридир. Хоҳласа, тутади, хоҳласа, очиб юборади», дедилар», дейилган.\n«Сунан» эгалари ва Имом Аҳмад ривоят қилганлар.\nШарҳ: Умму Ҳониъ розияллоҳу анҳо Пайғамбаримиз соллаллоҳу алайҳи васалламнинг амакилари Абу Толибнинг қизи бўладилар.\n1. Маҳрам эркак, аёл қариндошлар бир жойда ўтиришлари мумкинлиги.\n2. Пайғамбаримиз соллаллоҳу алайҳи васалламнинг ҳузурларида чўри қиз хизмат қилганлиги.\n3. Ичимлик берилганда улуғлардан бошлаш кераклиги.\n4. Шаробни ичиб бўлгандан кейин ўнг томондаги кишига узатиш кераклиги.\n5. Кўнгилли равишда рўза тутган одам ўзи хоҳлаган вақтида рўзасини очиб юборса бўлавериши.\n6. Қазо рўза тутган киши рўзасини очмаслиги кераклиги.\n7. Кўнгилли равишда рўза тутган одам ўз нафсига ўзи амир эканлиги.\n1343. Оиша розияллоҳу анҳодан ривоят қилинади:\n«Менга ва Ҳафсага таом ҳадя қилинди. Икковимиз рўзадор эдик. Бас, оғзимизни очиб юбордик. Сўнгра Расулуллоҳ соллаллоҳу алайҳи васаллам кирдилар ва биз у зотга:\n«Эй Аллоҳнинг Расули, бизга ҳадя қилинган эди. Иштаҳамиз келиб, оғзимизни очиб юбордик», дедик.\n«Сизларга ҳеч нарса бўлмайди. Унинг ўрнига бошқа куни рўза тутиб қўйинглар», дедилар».\nШарҳ: Бу ҳадиси шарифда ҳам олдинги ҳадислардаги маънолар таъкидланмоқда.\nЯнги маълумот эса кўнгилли равишда тутилган рўзани очиб юборгандан кейин ўрнига бошқа бир кун рўза тутиб бериш кераклигидир.\nРЎЗАДОР ДАЪВАТГА ИЖОБАТ ҚИЛАДИ\n1344. Абу Ҳурайра розияллоҳу анҳудан ривоят қилинади:\n«Бирортангиз таомга даъват қилинса-ю, у рўзадор бўлса, мен рўзадорман, деб айтсин», дедилар».\n«Бирортангиз даъват қилинса, ижобат этсин. Бас, агар оғзи очиқ бўлса, таомлансин. Агар рўзадор бўлса, (унинг ҳаққига) дуо қилсин», дейилган.\nШарҳ: Ушбу ҳадисда нафл рўза ҳақида гап кетаётганини олдиндан айтиб қўйганимиз маъқул.\nБу ҳадиси шарифга биноан, бир киши рўзадор инсонни таомга – маросимга даъват (таклиф) қилса, «Мен рўзадорман», деб узр айтиши керак.\nДаъват қилувчи унинг ҳолини тушуниб, узрини қабул қилса, айтилган жойга бормайди. Агар даъватчи вазиятни тушунмай, боришни талаб қилиб, туриб олса, узрини қабул қилмаса, боради. Агар рўза нафл бўлмаса, қазо ёки назр бўлса, у ерда бошқалар таом еяётган пайтда мезбоннинг ҳаққига дуо қилиб ўтиради. Агар рўзаси нафл бўлса ва мезбон унинг қўйилган таомни ейишидан хурсанд бўладиган бўлса, егани маъқул.\n(«Ҳадис ва Ҳадис» китобидан)\nЛайлатул қадр ҳақида\n17:09 / 21.06.2017 11959\n18:04 / 21.06.2017 1843\n10447 16:45 / 01.06.2017\n2431 14:16 / 10.06.2017\nБисмиллааҳир роҳмаанир роҳийм ИЙДУЛ ФИТР ТАБРИГИ Рамазон ойининг рўзасини бандаларига фарз қилган Аллоҳ таолога У Зотнинг мукаммал сифатларига муносиб ҳамду давоми...\n7472 00:46 / 26.06.2017\nРамазонга кирган кишилар учун дарслар (10-дарс)\nТил офатлариТил ndash Аллоҳ таолонинг буюк неъмати. У билан кичик гуноҳ, улуғ тоат ёки буюк исён бўлади. Тилда шаҳодат келтириш билан иймон ва куфр ойдинлашади. Бу давоми...\n2548 10:59 / 15.06.2017\n28 14:24 / 03 май\n59012 11:58 / 10.10.2018\n8471 16:57 / 17.05.2019


Фотогалерея: Риодаги энг ҳаяжонли жанг ва энг ҳаяжонли чемпион\n17:54 / 22.08.2016 26969\nФото: «Жахон» АА\nБразилиянинг Рио-де-Жанейро шаҳрида ўтказилган ХХХI ёзги Олимпия ўйинларида Фазлиддин Ғоибназаров олтин медални қўлга киритди. 64 килограмгача бўлган вазн тоифасида куч синашган спортчи 2:1 ҳисоби билан озарбайжонлик Коллазо Сотомайор устидан ғалаба қозонди.\nҚуйида унинг жанги, ҳаяжонли дақиқалар тасвирларини яна бир бор эслаб ўтамиз.\nБу жанг турнир сенсациясига айланди. Ўзбекистон делегацияси олимпиаданинг охирги куни баҳслари арафасида 9та медаль (2та олтин, 2та кумуш ва 5та бронза) ва делегация 32-ўринда жойлашганди. Охирги кундаги имкониятлардан эса максимал равишда фойдаланилди ва медаллар сони 13тага етказилди (4та олтин, 2та кумуш ва 7та бронза).\nФазлиддин Ғоибназаров ўз жангида ғалаба қозонган ҳолда Ўзбекистон боксчиларини биринчи ўринга, Ўзбекистон делегациясини эса медаллар ҳисоби бўйича умумий рейтингда 21-ўринга олиб чиқиши мумкин эди. Борини майдонга ташлаган ва охирги сонияларга қадар тиним билмай кураш олиб борган Фазлиддин Ғоибназаров бу вазифани тўла-тўкис бажарди.\nЖангнинг биринчи раундида ҳакамлар устунликни Озарбайжон вакилига беришди. Иккинчи раунд Ғоибназаровнинг тўла устунлигида ўтди ва умумий ҳисоб тенглашди. Учинчи раунд тугаганида эса спортчилар ҳам, мухлислар ҳам натижалар эълон қилинишини интиқиб кутишди ва Ғоибназаров ғолиб деб эълон қилингач, байрам бошланди.


Йўллов – nurullohuz.com\nИнсон хоҳлайдими-хоҳламайдими, ҳаётининг охири бир: ўлим. Ўзини қанча орқага ташламасин, ихтиёрсиз равишда борадиган манзили ҳам аниқ: қабр. Бу ҳақиқатни ҳамма сўзсиз қабул қилади.\nАммо ўлимни тушунишда ва ҳиссий қабул қилишда одамлар турли тоифаларга бўлиниб кетадилар.\nМўминлар ўлимни дунёдаги хизматларини адо этиб бўлгач, вазифаларидан озод бўлиб, энди абадий хаётларини бошлаш учун ҳақиқий диёрларига қайтиш деб қабул қиладилар, қабрни эса амал дунёсидан ҳисоб-китоб оламига очилган эшик деб биладилар.\nЯратганни инкор эттувчи, моддиюнчилик ботқоғига ботган кимса ўлимни борлиқдан йўқликка кетиш деб тушунади. Унингча, дунё фақат мана шу дунё, нарёғида ҳеч нарса йўқ, қабр эса жасадларни ютиб тупроққа айлантириб берадиган аждарҳо гўё.\nБу икки хил тоифа инсонлар дунёда: бири охират учун ишлайди, иккинчиси шу дунёси учун яшайди; бири дунёсини охиратига васила қилади, иккинчиси охиратини дунёсига қурбон қилади. Ўлимдан кейин ҳаёт борлигига ишонган мўминнинг ҳаёти нақадар чиройли, хотиржам ва мазмунлидир. Ўлимдан кейинги ҳаётни инкор килган кофирнинг дунё ҳаёти эса, нақадар тушкун, чиркин ва маъносиздир.\nУшбу китобча тўғри эътиқодни ва тўғри йўлни ахтараётган, балки уни топишга қийналаётган, иккиланаётган, хақиқат сари дадил қадам ташлашга қалбидаги ва ақлидаги нималардир тўсқинлик қилаётган кишиларга айниқса фойдалидир. Муаллиф ниҳоятда билағонлик билан уларнинг мушкулларини зеҳнларига мос услуб ва мантиқий далиллар ила ҳал этишга ҳаракат қилган.\nСевикли Пайғамбаримиз (соллаллоҳу алайҳи ва саллам), насиҳат истаганга ўлим етар, деганлар. Зеро, ўлимдан таъсирчанроқ, ҳужжатлироқ насиҳатгўй йўқ. Гап юрак кўзи-қулоғининг очиқлигида. Юмуқ бўлса, ҳар куни ўлимга дуч келса-да, кўрмаганга-эшитмаганга олади, бу ҳақда ўйлаб бошини қотириб ўтирмайди.\nАллоҳ таоло ҳаммамизни насиҳатни тинглайдиган, оладиган ва шунга кўра ўзини ўнглайдиган, ақл ва юрак кўзлари очиқ бандаларидан қилсин.\n“Ўлим йўқликми?” китобига сўзбоши, Тошкент, “Моварауннаҳр”, 2005


17 май 2021, Тошкент вақти: 21:10\nБу таклиф Озодликка келган ва қуйида OzodMaktub рукнида эътиборингизга ҳавола қилаётганимиз хатда илгари сурилган.\nИсм-фамилияси ва ўзи ҳақдаги бошқа маълумотлар очиқланмай туришини истаган муаллифнинг мақоласини таҳрир қилмай ва қисқартирмай эътиборингизга ҳавола қилаяпмиз. Муаллифнинг стилистикаси ва имлоси сақлаб қолинди.\nМуҳтарам юртбошимиз Ш.М.Мирзиёев Президент этиб сайланганидан сўнг давлат идораларида 25 йил давомида шаклланиб қолган коррупция ва порахўрликка бархам бериш учун бир қатор қарор-фармонлар чиқариб, бу борада коррупцияга қарши курашувчи комиссия ташкил этилди.\n2017 йил 13 июнда судьялар билан ўтказган йиғилишда ҳам, Президентимиз суд-тергов органларида юз бераётган порахўрлик жиноятларига тўхталиб, кўрилаётган чора-тадбирларга қарамай, давлат органларида коррупцияни так томири билан узиб ташлаш қийин бўлаётганини қайд этиб ўтганлар.\nПрезидентимиз шижоати сабаб давлат идораларида ошкора коррупция йўқолган бўлсада, лекин хозирда бу иллатни махфий формаси авж олмоқда.\nБарчамизга маълумки, порахўрликдан икки киши - пора берувчи ва пора олувчи манфаатдор бўлади, агарда улар ўртасида воситачи бўлса у ҳам. Улар бу қилмишини жиноят этканини ва бунинг учун жазоланиши мумкинлигини билгани ҳолда ўз жиноятини яширишади.\nҚисқа фурсат ичида қонунчиликдаги либерализация сабаб порахўрлик жинояти ўз вақтида, жиноят устида қўлган олинмайдиган бўлса, пора олди-берди ҳолатини исботлаш имкони йўққа чиқиб қолди.\nШу сабабли порахўрлик жинояти фош этилиш даражаси кескин камайиб, гўёки юртимизда коррупция камайгандек, алдамчи вазият юзага келмоқда.\nКоррупциянинг яширин формаси тергов-суд органларида тизимли равишда шакллангани бугунги кунда яққол кўзга ташланмоқда.\nХусусан, суд-тергов органларининг шундайин қарорлари борки, бу қарорлар қонунга зид экани ва бундай қарор фақат пора эвазига чиқарилишини ҳамма билади, лекин қонунчилик талабни инобатга олганда бу ҳолатда пора олди-бердини исботлашни имкони йўқ.\nЯъни, сўнги 2 йил ичида қонунчилигимиз инсон ҳуқуқларини рўёбга чиқариш учун бир поғона юқорига кўтарилди, лекин давлат нуқтаи назаридан коррупцияни фош этиш усуллари аввалгича, маънан эскирган ҳолида қолиб кетган.\nАлбатта, қонунларимиз замон талабидан келиб чиққан ҳолда инсон ҳуқуқларини рўёбга чиқариш учун доимий равишда мукаммаллаштириб борилиши керак ва шу билан бирга конунчиликдаги либерализацияни суиистеъмол қилинаётганини фош этиш учун замонавий усул ва методлар қўлланиб, давлат манфаатлари самарали химояланиши керак.\nАниқроқ айтгандиган бўлсам, бугунги кунда ривожланган давлатларда махфий коррупцияни фош этиш учун қўлланилаётган энг самарали ва хозирча ягона усул - полиграф ускунасини ("Ёлғон детектори") бизда ҳам қўллашни жорий этиш зарур.\nТўғри, айрим мансабдорлар бу усул қўлланишига қарши чиқиб, - “бу усул аниқлик даражаси паст, ҳали ҳалқимиз бунга тайёр эмас” деган фикрларни билдириши мумкин, лекин хозирги кунда махфий коррупцияни фош этиш учун бунданда самарали бирор бир усул ўйлаб топилганича йўқ.\nБиз олдимизга, давлат органларида коррупцияни бутунлай йўқ қилиш вазифасини қўйган эканмиз, полиграфни қўллаш бўйича қонунчиликка ўзгартириш киритиш бу - замон талаби.\nМахфий коррупцияни фош этиш ва порахўрлик жиноятларига бархам бериш борасида полиграф ускунаси қўллаш юзасидан ТАКЛИФ.\n- Тегишли мансабдор хар бир қонунга зид хатти-ҳаракатига ёки қарорига, гумон қилиш учун асосли шубҳалар бўлганида коррупциявий ҳолат деб қараш;\n- Коррупция ҳолати бор деб тахмин қилинган ҳар бир ҳолатда бирор бир манфаатни олган ва шундай манфаатни кўрсатганликда гумон қилинаётган шахсларни полиграф орқали сўроқ қилиш;\nБу борада процессуал қонунчиликка ўзгартириш киритиб, жиноят иши қўзғатилгунига қадар полиграф орқали сўроқ қилиш амалиётини жорий этиш.\n- Полиграф орқали сўроқ қилиш ваколати вилоят миқёсдаги тергов органларига ва барча судларга бериш;\n- Хар бир полиграф орқали сўроқ қилиш аввалида тегишли мутаҳасисдан полиграф тўғри ишлаётгани ҳақида хулоса берилишини таъминлаш;\n- Сўроқ қилиш жараёни ва полиграф ускунасидаги кўрсатгичларни видео ёзув орқали қайд этиш;\n- Коррупция содир этишда гумон қилинаётган шахсларни айнан бир вақтда бир-биридан алоҳида тарзда, айнан бир тергов органида сўроқ қилинишини ташкил этиш (суд терговида ташқари);\n- Сўроқ қилиш жараёнида имкон қадар, гумон қилинаётган коррупция ҳолати юз берган вазият, вақт, жой, манфаатдорлик предмети индивидуаллаштирилган ҳолда аниқлаштириш;\n- Гумон қилинаётган коррупция ҳолати тўғрисида ариза мавжуд бўлганида, аризачини ҳам худди шу тарзда сўроқ қилиш;\n- Сўроқ жараёни холисона ўтказилганини қайд этиш учун бу жараёнда бевосита адвокат, адлия органи вакили ёки инсон ҳуқуқларини химоясини таъминловчи нодавлат ташкилот вакили ва психолог иштирокини таъминлаш (суд терговида ташқари);\n- Сўроқ жараёнида коррупцияда гумон қилинаётган шахслар ёлғон гувоҳлик бераётганини полиграф ускунаси қайд этса, уларни коррупцияда айблаш бўйича бундай бошқа далиллар мавжуд бўлмаган ҳолларда гумон қилинаётган коррупция ҳолати юз берган деб топиш вакоррупция содир этилган йилнинг бошида амалда бўлган қонунчиликдан келиб чиқиб, Жиноят кодексининг коррупция ҳолати учун жавобгарлик белгиланган модданинг энг енгил қисмининг билан жиноят иши қўзғатиш, бу масалада пора предмети сифатида ўша вақтда амалда бўлган энг кам ойлик иш ҳақи миқдорида белгилаш;\n- Сўроқ натижасида коррупция ҳолати тасдиқланмаса, агарда бу ҳолат ҳақида ариза бўлса аризасига нисбатан туҳмат қилганлик бўйича жавобгарлик масаласини кўриш;\n- Иш бўйича дастлабки тергов ва суд жараёнида айбланувчи, унинг адвокати истимоси асосида такрор полиграф орқали сўроқ қилишга йўл қўйиш ва бу сўроқ жараёнида ҳам полиграф кўрсатгичларини видео тасмада қайд этилишини таъминлаш, шунингдек сўроқ жараёнида психолог иштирок этиши таъминлаш;\n- Мазкур турдаги ишлар бўйича суд ҳукм чиқаргунига қадар гумон қилинган шахслар ўз айбига иқрор бўлган ва жиноятни тўла фош этилишида давлат органига яқиндан ёрдам берган ҳолларда айбдорларга муайян ҳуқуқдан махрум этиш жазосидан ташқари жазо қўллашни ман этиш амалиётини жорий этиш.


Мактабгача таълим соҳасида давлат-хусусий шериклик шаклларини кенгайтириш ҳақида қарор қабул қилинди\nМактабгача таълим соҳасида давлат-хусусий шериклик шаклларини...\n24.11.2018 17:07 0 227\nМактабгача таълим соҳасида давлат-хусусий шериклик шаклларини янада кенгайтириш чора-тадбирлари тўғрисидаги Ҳукумат қарори қабул қилинди. Бу ҳақда Адлия вазирлигининг Ҳуқуқий ахборот канали хабар берди.\nҚарор билан Хусусий шерикка тегишли ер ва бино-иншоотларда нодавлат мактабгача таълим муассасасини ташкил этиш шаклидаги давлат-хусусий шерикликни амалга ошириш тартиби тўғрисидаги низом тасдиқланди.\nНизомга мувофиқ давлат хусусий шериклик хусусий шерикнинг ташаббуси билан танлов ўтказилмай тўғридан-тўғри музокаралар олиб бориш орқали амалга оширилади.\nНодавлат мактабгача таълим муассасасини ташкил этмоқчи бўлган талабгор Мактабгача таълим вазирлигига ариза беради.\nАриза 15 кунда кўриб чиқилади ва лойиҳани амалга ошириш мақсадга мувофиқ деб топилса 7 кунда амал қилиш муддати 30 йил бўлган битим тузилади.\nШунингдек, ҳудуддаги экология ва атроф муҳитни муҳофаза қилиш, давлат санитария-эпидемиология нарозати органларининг мактабгача таълим муассасасини қуриш бўйича салбий хулосалари бўлса лойиҳалар 3 кун ичида рад этилади.\nБундан ташқари, низом билан давлат-ҳусусий шериклик лойиҳасини амалга оширишда томонларнинг ҳуқуқлари ва мажбуриятлари белгиланди.\nЖамият 05/08, 18:07\nШаҳноза Мирзиёева янги лавозимга ўтди


Ҳикоя: Мўъжиза - 8 Января 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nСреда, 29.01.2020, 02:17\nГлавная » 2020 » Январь » 8 » Ҳикоя: Мўъжиза\nЭрта тонгдан бозорга йўл олган Фароғатни хаёл олис-олисларга етаклайди. Беш йил олдинги келинлик орзулари осмондан тушаётган оппоқ қордай эриб кетган бу жувоннинг кўнглига на кўчаларда порлаётган чироқлар, на безатилган арчалар ёруғлик бера олади. Янги йилни ҳис қила олувчи ва унинг чиндан мўъжизаларга бойлигига ишонувчи ҳамда бу ишончини ота-онасига, умуман, катта одамларга бера олувчилар болалардир. Балки, шунинг учун ҳам Фароғат ва унинг турмуш ўртоғи беш йилдирки бу айёмнинг шукуҳини ҳис қила олмаётгандир. Балки, шунинг учун ҳам муҳаббат билан боғланган бу оила соат ўн иккига бонг урилганда олам-олам орзу-ниятлар қилмас. Тўғри, дастурхон ёзилади. Бироқ уйнинг тўридаги жавон устидаги қутида турган арча беш йилдан бери чанг босиб ётибди. Фароғат ва Бахтиёр бу арчани безатишдан маъни тополмайди. Чунки уларнинг оиласида арчанинг гўзаллигию чироқларнинг товланишидан кўзлари порлайдиган ҳақиқий мўъжиза — фарзанд йўқ. Шуларни ўйлаб кетаётган Фароғатнинг тушкун хаёллари ёнгинасида келган овоздан дарз кетди:\n— Айадо-он, айчада обойин…\nФароғат устидан муздек сув қуйгандек қаттиқ сесканди. Атрофга олазарак боқди. Орқасига ўгирилди-ю, фарзандини бағрига босиб, катта йўлдан шошилиб ўтаётган, машиналарга сергак боқиб турган аёлни кўрди ва чорраҳага келиб қолганини англади.\n— Ўзимнинг болажоним, ҳозир арчага борамиз.\n— Қойбобойам тейадими?\n«Тили ширинлигини бунинг», хаёлидан ўтди Фароғатнинг ва беихтиёр кўзи аёлнинг қўлидаги кўринишидан оғирлиги сезилиб турган сумкага тушди.\n— Сумкангизни беринг, опа.\n— Қўяверинг, оғир эмас. Фақат кийим…\n«Боланики бўлса керак», ўйлади Фароғат.\n— Майли, йўлдан ўтиб олгунча…\nАёл қўлидаги сумкани Фароғатга тутқазди. Йўлдан ўтгач, сумкани олиб, Фароғатга раҳмат айтганча, узоқлашди.\nТумандаги катта арча бозорга яқин жойдаги истироҳат боғига ўрнатилган. Кўпчилик боласини етаклаб олганча, бозорга қарама-қарши томондаги бу майдонга ошиқар эди. Бу ҳолатни кўрган Фароғат ўзини худди оқимга қарши сузаётгандай ҳис қилди. Атрофидан оломон шовқин солиб ўтаётганига ҳам эътибор бермасдан, Фароғатни яна хаёл ўтмишга элтди.\nТурмуш қурганига икки йил бўлган Фароғатга қайнонаси дастлаб орзу-ҳавасга тўлганча набира ҳақида гапира бошлади. Бироқ ой ўтди, йил ўтди, янгиликдан дарак бўлмади. Фарзандининг бола йўлига интизор боқиб, кундан-кун сўлиб бораётганини сезган Фароғатнинг ота-онаси қизини шифокорга олиб боришди. Шифокорнинг «Қизингизда ҳеч қандай нуқсон йўқ, куёв ҳам бир кўрикдан ўтиб кўрса, кейин бир нарса дея оламиз», деган гаплари Бахтиёрнинг онаси қулоғига етгач, қиёмат-қойим бўлди. «Менинг ўғлимда нима айб? Айби шу туғмас хотинга уйланганими?» қабилидаги сўзлари оламни бузди. Бироқ Бахтиёрга бу маслаҳат нотаниш эмасди. Мактабни битирган чоғида ҳам ўтказилган тиббий кўрикда унга шифокор кўригига бориш тавсия этилганди. Шунинг учун Фароғатдан бу гапни эшитган кунининг эртасига уни олди-ю, пойтахтга отланди.\nНатижаларнинг яхши чиқишига умид боғлаган Бахтиёр шифохонада ўтираркан, аёлига савол берди:\n— Биринчи фарзандимизнинг исмини нима қўямиз, Фароғат?\nФароғатнинг юзига қизиллик югурди. Дарҳақиқат, ўзбек аёлидан бу саволга жавоб олиш мумкин эмас. Аёл эрига бир жилмайди-ю, бошини эгди. Шундай ширин орзулар билан шифокор ҳузурига кирган оиланинг умидлари шифокорнинг қатъий ҳукми билан сарғайган дарахт баргидек ерга тўкилди: «Сабр билан кутинглар. Худо бераман деса, ҳеч гапмас».\nФароғатнинг оёғига нимадир келиб урилди-ю, хаёллари сочилиб кетди. Оёғининг остига қаради. Ялтироқ коптокча. Эгилиб коптокчани қўлига олди. Яна юраги орзиқди.\n— Узр, хола, бу менинг коптогим эди, — деди олти-етти ёшлардаги бир қизча.\nФароғат қизчага коптокни тутқазди-ю, кетди. Бозорликни ҳам шошганча қилди ва уйига ошиқди.\n— Фароғат, бугун ош қил, — деди Бахтиёр хотинига қўнғироқ қилиб. — Сенга янгилик бор.\nФароғатнинг овози шунчалик жонсиз, ҳиссиз эдики, буни Бахтиёр ҳам сезди.\n— Фароғат, мен сени қувонтираман десам-у, сен бўлсанг, қанақа янгилик ҳам деб сўрамайсан.\n— Сюрприз бўла қолсин, Бахтиёр ака!\n— Хўп, майли. Ошни яхшилаб дамла-я, — деди Бахтиёр ва телефонини ўчирди.\nБахтиёрларнинг ота уйидан кўчиб чиққанига бир йил бўлади. Бир йилдирки, Фароғат ёлғизликдан азият чекади. Қайнонаси гарчи уни кўп тергаса-да, ҳар замонда набира дийдиёсини қилса-да, ҳар қалай, меҳрибон эди. Фароғат яна хаёлга толди.\nНатижаларни билиб, уйга қайтаётган Бахтиёр билан Фароғат жим эди. Улар машинанинг орқа ўриндиғида, Фароғатнинг бир тарафида ёши каттароқ аёл, олдинги ўриндиқда эса эркак киши ўтирганди. Зерикдими, аёл Фароғатни гапга тутди:\n— Қаёқдан келяпсизлар, айланай?\n— Тошкентдан, қариндошларникидан, — деди Фароғат эрига бир назар ташлаб.\n— Ўзим ўргилай. Бирам бир-бирингизга ярашган экансизлар. Болалардан нечта? — деди яна аёл.\nБу саволни эшитиб, ўзини ухлаганга солиб кетаётган Бахтиёр кўзини очди.\n— Насиб қилса, энди…\nФароғатнинг жавобини Бахтиёрнинг овози босиб кетди:\n— Шофёр ака, бизни Қоратепага ташлайсиз-да.\n— Фарқи йўқ, ука. Йўловчи нима деса шу-да… — деди ҳайдовчи ҳам.\nФароғат гапираётган гапини ҳам унутиб, эрига юзланди. Бироқ Бахтиёрнинг деразадан ташқарига қараб олганини кўриб, журъат этолмади қайта гапиришга. Унинг ёнида ўтирган аёл ҳам жиринглаган телефонига андармон бўлиб, бошқа савол бермади…\n— Қаерга кетяпмиз, Бахтиёр ака, — деди Фароғат машинадан тушгач, гарчи бу йўлдан ўз ота уйига борилишини билса-да. — Нега гапирмайсиз?!\n— Бошқа кун келсак ҳам бўлади отамларникига.\nЭрининг саволни жавобсиз қолдиргани Фароғатнинг шубҳаси ҳақиқат эканини тасдиқлади. Ҳа, Бахтиёр Фароғатни ота уйига бутунлай ташлаб келмоқчи эди.\n— Бахтиёр ака… Бироз тўхтанг… Ахир…\n— Ахир-пахири йўқ. Ҳеч бўлмаса, сен бахтли бўлишинг керак.\nФароғат жойида тўхтаб қолди.\n— Менга бунақа бахт татийди, деб ўйлайсизми?\n— Қандай яшамоқчисан?! Мен билан қолсанг, бир умр тирноққа зор бўлиб ўтасан-ку!..\n— Ахир доктор бутунлай умид йўқ демади-ку… Насиб қилса…\n— Мен билардим аввал ҳам. Фарзандли бўла олмаслигимни билардим! — бошини чангаллаганча йиғлай бошлади Бахтиёр.\nФароғат ҳам кўз ёш тўкар, биргина суянчи бўлган инсоннинг ҳам умидсиз ҳолда қолганини кўриб йиғларди. Бироқ унга кўз очиб кўрган ёрисиз бахт татирмиди?\n— Мен чидайман ҳаммасига! Чидайман! Бола асраб оламиз!\nБахтиёр ялт этиб қаради Фароғатга. Бу нигоҳда умид бор эди.\nФароғатнинг хаёлини эшик қўнғироғининг жиринглаши бузди. Эри тайинлаган вазифани бажармасдан, бунақа ўтирганидан ўзининг ғаши келди. Эшикни очса, қўшни экан.\n— Янги йилга ўтирмоқчи эдик ҳамма қўшнилар, шунга сизлар ҳам чиқасизларми?\n— Биз кетсак керак…\n— Ҳа, майли бўлмаса, байрамни яхши ўтказинглар.\n— Сизлар ҳам! — деганча Фароғат эшикни ёпди.\nБахтиёр айни ош тайёр бўлган пайтда келди. Аёлининг ҳаракатларини синчиклаб кузатаркан, «Яна йиғлабди», деган ўй келди унинг хаёлига.\nОшни сузгач Фароғат эрига чой узатаркан, ҳол-аҳвол сўради.\n— Мен яхши. Сюрпризни сўрамайсанми?\n— Нима экан? — жилмайиб эрига боқди Фароғат.\n— Айта қолинг, — деди Фароғат эрининг қувончини ҳис қилишга ҳаракат қилиб.\n— Қара буни, — деди Бахтиёр аёлига қоғозни узатаркан.\n— Бу нима? — ажабланди Фароғат.\n— Меҳрибонлик уйидан келяпман…\nФароғатга гапнинг давомини айтиш керак эмас эди. Қувончдан унинг кўзларига ёш қуйилди.\n— Рост айтаяпсизми?! Чиндан?.. — тутилиб гапирарди у. — Қачон олиб келамиз?!\n— Эртага. Мен ҳамма ҳужжатларни тахт қилдим. Сен бориб, болани кўрсанг бўлди…\nЯнги йил тонги. Ота уйига йўл олган Бахтиёр болани кўтариб олган Фароғатга боқиб, қувончи ичига сиғмасди. Унинг назарида, Умиджоннинг «Қой-қой!» дея қўлларини силкитиб ҳайқириши бутун оламда жаранглаётгандай эди.


Ҳозир ёки ҳеч қачон — халқ сифатида жипслашиш вақти келди! | Fayzbog.uz\nҲозир ёки ҳеч қачон — халқ сифатида жипслашиш вақти келди!\n14.02.2018 / Маъмурият /\nБиродарларим – мусулмон умматига четдан туриб қарадим, қарадим, бир муддат қарадим ва… эндиликка келиб, бир оғиз гапирмасам бўлмайди, деган қарорга келдим. Ўқувчи “нега энди четдан?” – деб сўраши мумкин. Негаки, кўпчилик ичидамасман – бир жойда ўтираман – юролмайман.\nFacebook сабаб атрофда бўлаётганларни зимдан кузатишимга имкон пайдо бўлди. Қолаверса шу матоҳ орқали масофавий танишлар орттирдим, баъзи кишилар билан бевосита танишдим, ҳамда… ўз фикр-мулоҳазаларимни билдира бошладим.\nЭнди ўша айтмоқчи бўлганим гапларга кўчаман. Четдан туриб кузатишим кўп-кўп ачинишимга сабаб бўлди. Нега? Чунки…\nБиринчидан, аҳли мусулмон бир-бирига БИРОДАР эканлигини тақа-тақ унутган, деган ҳис менинг онгимни тақа-тақ маҳв этди… Бу унутиш бошни қаттиқ бир жойга уриб олиш эвазига содир бўлган унутишга ўхшайди. Шу даражадаги унутиш! Ичида руҳи борлигини унутиб қўйиш даражасига етиб қолган бани одам цивилизациясини эс-ҳушига келтириб қўйишдек вазифаси бор бўлган уммат ҳозирга келиб бир-бирига БИРОДАР эканлигини унутиб қўйибди…\nАммо, камина ожизнинг умид алангасига анчайин сув сепиб қўйган нарса шу бўлдики, илмли кишилар ўртасида ҳам биродарлик алоқалар риштаси “шамоллаб қолиш” мақомида экан… Миллат бошига минг йилда бир марта келадиган имконият айни келиб турганда “сеники-меники” қилиш, қисиниш, юз буриштириш, ноз-карашма қилиш ва бошқа “ниш”ларни ҳис этдим… Бир оила бўлиб ҳаракат қилиш, бир мушт бўлиб жаҳолатнинг белини маърифат ила синдириш фурсати тўлов сўрамай ўзи нозил бўлиб турганда майда-чуйдаланиш – буниси нима энди?\nИккинчидан, аҳли иймон биродарларимнинг МУҲИМ нарсаларни чеккада чанг бостириб қўйиб, айни ҳолатда муҳим бўлмаган нарсаларни “кўзга суртиб” эътиборини қилишлари – ачиниш учун яна битта сабаб. Масалан, ижтимоий тармоқдаги юзаки, ҳиссий нарса ҳақидаги “пост” икки юзта “лайк” олади, иқтисодий жараёнлар таҳлилига бағишлангани эса – бўм-бўш. Уларни хос ўзгалар қизғин муҳокама этяптилар – аҳли ибодат эмас. Гўёки иқтисодий конъюнктура ва қонуниятлар ҳозирда биз хоҳлагандек ҳолатдаю, биз энди бу мавзудан «бемалол»миз… Янги илмий кашфиётлар ўзгаларнинг ўткир нигоҳи остида, аҳли иймон эса кўпинча ўзаро тортишувлар ёхуд латифа тўқиш ила овора. Бу эса, масалан, ўсиб келаётган зурриёдимиз онгига тўғридан-тўғри жўнатилаётган салбий ўрнакдир – тортишувчи ва латифа тўқувчи яна битта авлод юзага келиши учун “саъй-ҳаракатдир”…\nОқсаган уммат ўз танасидаги оқсаб турган жойини билмаслиги – илдам ҳаракатнинг мутлақ душманидир. Нега, дейсизми? Оқсоқ одам оёғини даволамасдан туриб бирор манзилга етганини биласизми?… Биз шу аҳволдамиз!\nҲозирда бир соатлик маърузанинг камида ярим соати болаларни ҳар тарафлама юқори савияли кишилар қилиб тарбиялашга бағишланмоғи керак. ҲАР ТАРАФЛАМА ЮҚОРИ САВИЯЛИ ҚИЛИБ. ЭРТАМИЗ учун бугун қиладиган ишларимизнинг энг долзарбларидан бу. Эртага ҳар бир соҳага иймон-ихлос аҳли фарзандлари – ИЙМОН ила юқори савиядаги мутахассисликни ўзида жамлаган зурриёд келсагина ҳолимиз тубдан ўзгаради. Бўлмаса – йўқ!\nБундай авлодни тарбиялаш иши бугунги кунда аҳли ибодат учун мутлақ трендга айланмоғи керак. Ҳа, айнан шу иш бизлар учун, такрорлашдан ийманмайман, мутлақ трендга айланиши керак. Зеро, фақатгина атроф дунёни борича – объектив тасаввур этадиган иймони бутун авлод вужудга келсагина, биз тиз чўккан ҳолатимиздан туришимиз мумкин бўлади. Бўлмаса – йўқ.\nҲар бир оқсаган жойимизни кўра билмоғимиз керак. Зеро бу тузалишимизнинг бошланғич омилидир. Кўра билишни эплаганимиздан сўнг кейинги иш – ишларнинг пухта режасини тузиш бўлади. Воқелигимиз – бўлаётган ўзгаришлар буни зиммамизга юкламоқда.\nБиз ўша – ёшу қариси ёппасига илм олувчи миллат мақомини қайтаришимиз керак. Бойлик тўплаш ва тўй қилишни ҳаёт мазмунига айлантириш нечоғлик хунук эканлигини, илм олиш эса барча (моддий ва маънавий) яхшиликларни жалб қилувчи эканлигини барча замонавий имкониятларни ишга солиб оммага сингдиришимиз лозим. Воқелигимиз – бўлаётган ўзгаришлар буни зиммамизга юкламоқда.\nБирлашганни бўри емас. Аҳли ибодат зиёлилар бир жамоат ташкилотига (ассоциациясига) бирлашиб, ижтимоий лойиҳалар устида ишламоғи лозим. Имкониятларни жамлаб, юқори эстетик кўринишдаги мультимедия маҳсулотларини таёрлаб, оддий Исломий ҳақиқатларни аҳолига етказиш устида ишлаши лозим. Воқелигимиз – бўлаётган ўзгаришлар буни зиммамизга юкламоқда.\nАминманки, устоз Муҳаммад Содиқ Муҳаммад Юсуф роҳматуллоҳи алайҳ шу фурсатда ҳаёт бўлганларида бу ишларнинг устида ўзлари бош-қош бўлардилар. Аммо Робб таоло мазкур масъулиятни ҳаммамизнинг зиммамизга бўлиб ташлашни ирода этибди… У киши орамизда эмаслар. Томошабин ёхуд иш бажарувчи эмас, балки ҳар биримиз масъулиятни тўла зиммасига олган, дину Ислом йўлидаги – нур йўлидаги бирликларга айланмоғимизни Аллоҳ таоло истаган бўлса не ажаб! Қиёматда шу мақомда, жасорат эгалари ёнида туришимизни истаган бўлса не ажаб! Шараф бермоқни истаётган бўлса не ажаб!?\nВоқелигимиз – бўлаётган ўзгаришларнинг аҳамиятини ҳали ҳеч биримиз тўлиқ англаганимиз йўқ. Дераза ортида юз бераётган, мўъжизанинг бўйи келиб турган воқеликнинг ишораларга бой пойига пояндоз ташлай олаётганимиз йўқ.\nЯнги кун ҳаракатларнинг янги концепциясини ишлаб чиқмоқни талаб этмоқда. Зеро ҳаракатларнинг тартибга муҳтожлиги бордир. Амалга оширилаётган маърифий ишлар янги босқичга чиқмоғи, ягона режага асосланмоғи керак. Бу ишларда миллатнинг аксар қисмининг илмий даражасини, савиясини ҳисобга олмоқ лозим бўлади. Маърифий тадбирлар тор доирадан чиқиб, кенг оммани қамрамови – миқёси бениҳоя кенгаймоғи лозимдир. Воқелигимиз – бўлаётган ўзгаришлар буни зиммамизга юкламоқда.\nИсломий ҳақиқатлардан йироқ бўлган омма халққа Исломни таълим беришнинг набавий услуби борлигини унутмаслик керак. Яъни нубувватнинг биринчи ярми қалбларда тавҳиднинг ўрнашишига бағишланганини унутмаслик керак. Бошланғич босқичда ҳатто қабрлар зиёратидан қайтарилгани – маърифий ишлар қай йўсинда боришининг буюк бир намунаси, ишорасидир (умуммиллат миқёсида биз ҳозир ўшандай ҳолатдамиз).\nҲолатнинг ҳисобини қилмасдан илм тарқатиш аслида илм тарқатиш эмаслиги, катта масъулиятсизлик эканлиги ҳақиқати қатъият ила барчага етказилмоғи лозим. Тавҳид илмининг аҳамиятини билмайдиганлар, тавҳидсиз ҳар бир нарса ўз маъносини йўқотишини ҳис этмайдиганлар, зиё тарқатишнинг набавий услуби ва ҳақиқатини англамайдиганлар ваъз ишларидан четлатилмоғи лозимдир. Воқелигимиз – ҳолатимиз буни зиммамизга юкламоқда.\nМаърифий тадбирлар, мультимедия маҳсулотлари биринчи босқичда Ислом ҳақиқатининг хос асосий тушунчаларини тушунтиришга бағишланмоғи лозим. Роббиси ким эканлигини ҳали билмай юрганга намозни ўргатиш маъносиз ишдир. Зоҳир дунёдан ташқари ғайбий дунё борлигини ҳали билмайдиганга гуноҳ тушунчасининг асл ҳақиқатини тушунтириб беришнинг имкони йўқ. Латиф дунё ҳақида тушунчаси йўққа пора олишнинг зарарини тушунтириш бефойда.\nИслом ҳақиқатини тўла овозда гапириш имкониятининг пайдо бўлиши улкан ишларни зиммамизга юклайди. Аммо бу ишнинг барча нозик тарафларини ҳисобга олмоқни, сабр ила ҳар бир босқични босиб ўтишни ҳам шарт қилади.\nБугунликда давлат идораларини номуносиб ходимлардан тозалаш иши қанчалик аҳамият бериб амалга оширилаётган бўлса, ваъз этиш, илм тарқатиш соҳасига ҳам муносиб, зиё улашиш тартиб-тадрижини яхши биладиганларни жалб қилиб, пала-партишликка йўл қўядиганларни четлатиш шунчалик, балки ундан-да зарур ишдир. Илм фақат омма ва шахснинг маънавий мақомини юқорилатгандагина илм бўлишини, омма ҳолини эътиборга олмасдан “мендан нари” қабилида тартибсиз тарқатилган “зиё” эса кони зарар эканлигини англайдиган том маънодаги аҳли илм кишиларни таqёрламоқ ва масъул ўринларга қўймоқни вазият зиммамизга юкламоқда. Бу ишларни қилишда, таъбир жоиз бўлса, “Мирзиёев услубини” қўллаш керак бўлади – халқ учун, Ислом учун (бошқа нарса учун эмас) жон куйдирадиган кадрларни кўтариш керак бўлади.\nҲар бир ижобий ишларда аҳли мўмин ўрнак бўлиши кераклиги шунчаки гапга айланиб қолмаслиги керак. Ислоҳотлар кетаётган пайта айнан аҳли ибодат ислоҳотларнинг авангардида – биринчи сафида туриши айни адолатдир. Бу эса аввало ўзни тузатишимиз ила бўлади. “Ўзгаларга ўрнак бўла олаяпмизми?” – деган саволни ўзимизга рўй-рост беришимиз билан бўлади…\nЎта масъулиятли даврни бошдан кечиряпмиз. Бу масъулият – шундоқ олдимизга келиб турган шарафимизни бой бериб қўймаслик масъулиятидир. Ҳар биримизнинг хос ва уммат ўлароқ оммавий масъулиятимиздир.\nШарафни бой бермайлик!\nЎғриларни ҳурмат қиладиган миллат\nБиринчи бўлиб Гулистонда автобусларда тўловларни автоматлаштириш лойиҳаси жорий этилди\nЎзбекистонда 5-сентябрдан бошлаб жисмоний шахслардан эркин равишда халқаро валюта сотиб олиш бошланади


«МАТБУОТ СИНОВИДАН ЎТГАНЛАР ОАВнинг ҳар қандай турида фаолият юритолади» | Vatanparvar gazetasi\nHome Янгиликлар «МАТБУОТ СИНОВИДАН ЎТГАНЛАР ОАВнинг ҳар қандай турида фаолият юритолади»\n«МАТБУОТ СИНОВИДАН ЎТГАНЛАР ОАВнинг ҳар қандай турида фаолият юритолади»\nМиллий армиямиз йилдан-йилга ривожланиб боргани сайин ҳарбий журналистларга бўлган эҳтиёж ҳам ошиб бормоқда. Ўзбекистон Журналистика ва оммавий коммуникациялар университети ўтган ўқув йилидан бошлаб ҳарбий журналистика йўналиши бўйича таълимни йўлга қўйди. Мазкур таълим йўналишига қабул жараёнлари, тестсинов босқичлари ва ўқув машғулотлари кўпчиликни қизиқтириши шубҳасиз. Шу боис университетнинг ўқув ишлари бўйича проректори Алишер Матёқубов билан суҳбатлашдик.\n– Ҳарбий журналистика илк бор алоҳида йўналиш сифатида ташкил этилди. Нима деб ўйлайсиз, университет ҳарбий журналистларга бўлган эҳтиёжни қондира оладими?\n– Жаҳон тажрибасига мурожаат қиладиган бўлсак, ҳарбий соҳа журналистиканинг ихтисослашган йўналишларидан бири. Фанни умумий журналистикада эмас, балки алоҳида дарслик сифатида ўтиш ва бўлажак ҳарбий журналистларга ушбу йўналишда чуқурроқ таълим бериш кўзда тутилган. Бугун барчамиз мамлакат мудофаа тизимидаги ўзгаришларга гувоҳ бўляпмиз. Бу йўналишда қалам тебратишнинг ўзига яраша машаққати ва масъулияти бор. Чунки ҳар қандай журналист ҳарбий мавзуда ёзиб кетолмайди. Бироқ ҳарбий журналистларга доим эҳтиёж бўлган. Ушбу ташаббус ҳарбий журналист кадрларни тайёрлаш билан бирга уларнинг захирасини ҳам шакллантиради.\n– Қабул жараёни ҳақида маълумот берсангиз. Пандемия сабабли ўқишга ҳужжат топшириш онлайн тарзда бўляпти. Бу йил ҳарбий журналистикага қанча талаба қабул қилинади?\n– Қабул жараёнида ўзгаришлар бор. Университет ўзини ўзи молиялаштириш тизимига тўлиқ ўтмоқда. Вазирлар Маҳкамасининг «Олий таълим муассасаларининг бакалавриатига талабаларни қабул қилиш тартиби тўғрисида»ги низомига мувофиқ, 2019/2020 ўқув йилида ҳарбий журналистика йўналишига 25 нафар талаба қабул қилиниб, уларнинг 5 нафари давлат гранти асосида, 20 нафари шартнома асосида таълим олиши белгиланган эди, аммо соҳага қизиқувчиларни, шунингдек, ҳарбий журналистларга бўлган талабнинг юқорилигини ҳисобга олиб, қўшимча яна 20 нафар талабани қабул қилдик. Бу йили ҳам 55 нафар талаба шу йўналишда ўқитилиши режалаштирилган.\nПандемия туфайли ўқишга ҳужжат топшириш онлайн шаклда бўлмоқда. Қабул жараёнлари бошланганига кўп вақт бўлмади, аммо шу пайтгача университет миқёсида энг кўп абитуриентлар шу йўналишга топширмоқда.\nКириш имтиҳонлари икки босқичдан: ижодий суҳбат, иншо ҳамда тест синовларидан иборат. Абитуриентлар катта қизиқиш билан ҳужжат топширмоқда. Уларни қизиқтирган саволларига масъул мутахассислар университетнинг расмий сайти ва ижтимоий тармоқлардаги саҳифалари орқали жавоб беряпти.\n– Ижтимоий тармоқлар ва мессенжерлардаги саҳифаларимизга келаётган асосий саволлардан бири бу – жисмоний тайёргарлик бўйича. Тўғри, бошқа олий ҳарбий таълим муассасаларида бу синовларнинг асосий босқичи ҳисобланади. Аммо журналистика ижодий соҳа эканлиги, шунингдек, гендер тенглигини ҳисобга олсак, жорий йилда жисмоний ва касбий-руҳий тайёргарлик имтиҳонлари бўлмайди. Аммо ҳарбий деганда кўз олдимизга ҳам руҳан, ҳам жисмонан соғлом киши келади, шунинг учун келгуси йилдан жисмоний тайёргарлик имтиҳонларига ҳам эътибор қаратишни режа қилганмиз.\n– Ҳарбий хизматчиларнинг фарзандлари олий таълим муассасаларига кириш учун алоҳида имтиёзга эга бўлишди. Бу имтиёздан фойдаланаётган абитуриентлар ҳақида айтиб ўтсангиз.\n– Давлатимиз раҳбарининг «Ўзбекистон Республикаси Қуролли Кучлари ҳарбийлари ва унинг оила аъзоларини ижтимоий қўллаб-қувватлашга оид қўшимча чора-тадбирлар тўғрисида»ги қарорига мувофиқ, ҳарбий хизматчиларнинг фарзандлари олий таълим ва олий ҳарбий таълим муассасаларига квота асосида ўқишга кириши ва давлат гранти асосида таълим олиш имкониятига эга бўлди. Ўтган йили бу имтиёздан фойдаланган талабаларимиз бор. Бу йил ҳам университетда улар учун алоҳида махсус комиссия тузилиб, ҳарбий хизматчиларнинг фарзандлари ўртасида энг кўп балл тўплаган абитуриентлар талаба сифатида танлаб олинади.\n– Бир йиллик ҳарбий хизматни ўтаган йигитларимиз учун ҳам 50 фоизлик имтиёз мавжуд. Айнан уларнинг ҳарбий журналистикага қизиқиши юқори бўлса керак?\n– Ҳа, албатта. Ўтган йили 5 нафар йигитимиз ушбу имтиёздан фойдаланиб, талаба бўлди. Шуни алоҳида айтишим керакки, бу йўналишда ўқийдиган талабаларимиз интизоми, тартиби, билими билан бошқалардан ажралиб туради. Улар ҳозирданоқ ҳарбий бўлишни ният қилишган ва ўзларини ҳарбийлардек масъулиятли ҳамда интизомли тутишга интилишмоқда.\nБу йил ҳам намунали хулқи, машғулотлардаги фаоллиги билан кўзга тушиб, ҳарбий қисм қўмондонлиги томонидан берилган тавсияномага эга бўлган йигитлар айнан шу йўналишга ҳужжат топширмоқда. Бу каби йигитларнинг кўпроқ бўлишидан университет ҳам манфаатдор. Негаки, улар соҳанинг қийинчилигини қисман бўлсада кўришган. Курсдошларига намуна бўла олишади.\n– Ҳозирги кунда ўқув қўлланмалари оғриқли нуқтамиз. Негаки, ҳарбий журналистика бўйича ўзбек тилида ҳали бирор-бир ўқув қўлланма ишланмаган. Мазкур соҳада журналист кадрларни тайёрлаш йўлга қўйилганидан бери шу масала устида ишлаяпмиз. Экстремал журналистика фани доирасида ўтилган дарсликларни кенгайтириб, янги ўқув дастурларини тайёрлаяпмиз. Миллий журналистикамизда тўпланган тажрибалар асосида ҳамда рус ва украин олимлари томонидан ёзилган илмий адабиётларни таржима қиляпмиз.\nКўп йиллик тажрибага эга профессор-ўқитувчилар ёрдамида сентябрь ойига қадар илк ҳарбий журналистикага оид ўзбек тилидаги икки илмий қўлланмани чоп этиш режалаштирилган.\n– Жорий йилда университетимизда Мудофаа, Ички ишлар, Фавқулодда вазиятлар вазирликлари, Давлат хавфсизлик хизмати ва Божхона қўмитаси билан ҳамкорликда ушбу тизимларда фаолият юритувчи журналистларга тўрт ойлик малака ошириш курсини ташкил қилдик. Илк битирувчиларимизга сертификат ва дипломлар топширилди. Малака ошириш курси биз учун тажриба бўлди. Айрим хато-камчиликларимизни билиб олдик. Ушбу курсда дарс берган устозларимиз – Алижон Сафаров, Раҳимбой Жуманиёзов, Ҳикматулла Пўлатов, Назира Тошпўлатова каби профессор-ўқитувчилар бўлажак талабаларга ҳам сабоқ беради.\nАлбатта, «Vatanparvar» Бирлашган таҳририяти биринчи навбатда маҳорат мактабимиз ҳисобланади. Талабалар биринчи босқичданоқ у ерда амалиёт ўташди. Матбуотда синовдан ўтган талабалар, шубҳасиз, ОАВнинг ҳар қандай турида бемалол фаолият юритиб кетолади.\n– Ҳарбий журналистика бўйича ҳамкорликни аллақачон йўлга қўйдик. Мустақил Давлатлар Ҳамдўстлигига аъзо давлатлардан ҳарбий журналистика йўналиши Россия Федерациясининг Москва шаҳридаги Ҳарбий университет ва Воронеж давлат университетида мавжуд. Айнан Москва ҳарбий университети билан ўзаро ҳамкорлик меморандумини туздик. Келажакда талабаларимиз у ерга ўзаро ҳамкорлик доирасида ўқишга юборилиши мумкин.


Тез орада бутун дунё съёмкалар учун Ўзбекистондаги ноёб локациялардан хабардор бўлади - Darakchi\nТез орада бутун дунё съёмкалар учун Ўзбекистондаги ноёб локациялардан хабардор бўлади\nМАДАНИЯТ 14.10.2019, 17:00\nФильм режиссёри сифатида Фарук Кабир иштирок этмоқда. "Khuda Haafiz" фильми съёмкаларида қатнашиш учун Ҳиндистондан 130 киши ва АҚШ, Россия ҳамда қатор Европа мамлакатларидан 30 киши Ўзбекистонга келди. Шу билан бирга, ижодий жараёнда Ўзбекистондан ҳам 1000 дан зиёд киши – актёрлар, техник персонал жалб қилинмоқда. Ўзбекистондаги съёмкалар бюджети 1 миллион долларга яқинни ташкил қилиши кутилмоқда. Фильм нафақат Тошкент шаҳри, балки Хивада ҳам суратга олинади. Шундан сўнг ижодий гуруҳ ўз ишини Ҳиндистонда давом эттиради.


Капелло: "Реал" ҳозирда энг ишончли жамоа, "Барселона" ва "Бавария" ўйини эса алоҳида футболчиларга боғлиқ\n08:52 / 06.10.2015\nИталиялик футбол мутахассиси Фабио Капелло ҳозирги пайтда Европадаги энг кучли бўлиб турган клублар борасида ўз фикрларини билдириб ўтди.\n«Атлетико» ҳали ўтган йилги савиясига чиққани йўқ. Жамоада ўзгаришлар кўп бўлди. Вақт керак. Уларга февраль-март ойларида баҳо бериш мумкин.\n«Бавария», аксинча, жароҳатдан соғайган футболчилар ҳисобига анча кучайди. Лекин ҳамон уларнинг ҳимоя чизиғида муаммолар бор. Лекин улар «Реал» ва «Барселона» билан бир қаторда Европанинг энг кучли 3та клуби сафига киришади.\nТанлаш керак бўлса, мен ҳам "Реал"ни тилга олган бўлардим. Бу энг ишончли жамоа. «Бавария» ва «Барселона» ҳозирда алоҳида футболчиларга ҳаддан ташқари боғланган», – дейди Капелло Паоло Ди Канио муаллифлигидаги House of Football кўрсатувида.


Афғонистоннинг Ҳирот вилоятида суннийлар ва шиалар ўртасида бўлиб ўтган қуролли тўқнашувда камида беш одам нобуд бўлди.\nШиаларнинг ашура маросимида рўй берган отишмада яраланган 27 одам касалхонага ётқизилди. Ҳирот вилояти ҳокими Саид Ҳуссайн Анварийга кўра, бир гуруҳ суннийлар шиаларга қарашли масжидга кириб гранаталар отганидан кейин отишма бошланган:\n“Афсуски, бугун бир гуруҳ одам “Жоме” масжидига кирди. Улар масжидга кирган заҳоти хиротлик айрим шиалар Хазрати Умар Фаруқга нисбатан ҳақоратомуз сўзларни айтганлар, деб бақирдилар. Аслида бу провокация”, – дейди Хирот ҳокими.\nАнварийга кўра, зўравонлик хориждан ёрдам олган бир гуруҳ хиротликлар томонидан уюштирган. Воқеалардан сўнг шиалар дарҳол ўч олишга киришган. Зўравонликлар авж олишига йўл қўймаслик мақсадида Кобул ҳукумати Хирот вилоятига хавфсизлик кучларининг юзлаб аскарларини жойлаштирди.


Бизда нега адолат қоғозда ва оғизда қолган, нега амалда йўқ?! – Birdamlik.info\nБизда нега адолат қоғозда ва оғизда қолган, нега амалда йўқ?!\nМен Умида Бердиалиева Қашқадарё вилоят, Шаҳрисабз тумани ички ишлар бошқармасига ҳорижга чиқиш паспортини олиш учун керакли ҳужжатларни топширдим, шунингдек паспорт учун расмга тушдим. Мен билан биргаликда расмга тушганларнинг деярли барчаси ўз паспортини олишди, менга эса паспорт стол ходимлари ҳозиргача ҳорижга чиқиш паспортини беришмай келмоқда.\nШаҳрисабз тумани ИИБнинг ходимларидан ўз паспортимни паспортингиз чиқмаяпти дейишдан бошқа изоҳ бермаяпти. Мен эса ҳар куни ҳар соатда ўз паспортимни кутмоқдаман. Сабаби мен хорижга чиқиб ўзимни меҳнат фаолиятимни давом эттиришим зарур. Ўзбекистонда меҳнат қилай, десам бу ерда иш йўқ ёки бўлса ҳам эҳтиёжларимни қондира олмайди. Бу ердаги маошим билан кредит тўлайманми? Оиламним боқаманми? Бизда иш ҳаққи 500 минг сўм атрофида экан.\nБиз ҳуқуқий-демократик давлатда яшамоқдамизми? Агар демократик давлатда яшаётган бўлсак нега менинг ҳорижга чиқиш папортимни беришмайди?\nБарча маддоҳлар ҳукуматни мақтаётганини эшитаман кўраман, улар мақташдан чарчашмайди ҳам. Мен эса ҳукуматимизнинг баъзи бир камчилигини айтганим ва танқид қилганимга хориж паспортини беришмайдими? Нима энди мен ҳам маддоҳлик қилишим керакми?Мени паспортимни беринглар! Агар бермасангиз майли бироқ ҳар ойда одам эҳтиёжига етадиган, ҳорижда берадиган 4 миллион ойликли иш билан таъминланглар. Агар мен ва менга ўхшаганларни иш билан, турар-жой билан ҳукумат таъминлай олмас экан. Бизнинг йўлимизга ҳам ғов бўлмасин!\nБиз ҳорижга бориб ўйнаб юрганимиз ёки ватанни сотиб юрганимиз йўқ. Биз чет давлатда қийналиб, бошқа миллатлар билан тил топишиб, ҳалол меҳнат қилмоқдамиз. Баъзида ўз меҳнатимизга яраша ҳақ олмоқдамиз, баъзида эса камроқ олмоқдамиз. Бироқ биз ўша жойнинг қийинчиликларига бардош бериб, ишлаб ўз рўзғоримизни тебратмоқдамиз. Фарзандларимизни едириб-ичириб, кийинтирмоқдамиз. Уй жойларимизни тикламоқдамиз. Биз ўша топганларимизни ўз юртимизга юбормоқдамиз! Юртимиз келажаги учун ўз фарзандларимизни ўқитмоқдамиз. Шундай экан нега мен ва менга ўхшаганларни паспортини беришмайди?\nКунда паспортим келдими ёки келмадими?-дея Паспорт берувчи органга телефон орқали мурожаат қилишга уринаман аммо улар гўшакни кўтаришмайди ёки кўтаришни хоҳлашмайди. Бориб мурожаат қилсам, “Нега келдингиз? Сизнинг паспортингиз халивери келмайди” – дейишади.\nМен эса ҳайрон бўламан, кунига 150 га яқин фуқаро паспорт учун расмга тушади. Кўпчилик ўз паспортини олади-ю, нега мен ўз паспортимни ололмаяпман. Нега менинг паспортимни беришмайди. Ахир мен ҳам эл қатори Жорий йилнинг 10 сентябрь куни 268 минг сўм ҳориж паспорти учун тўлов қилдим-ку.\nМен шу вақтгача ҳорижга чиқиш учун мўлжалланган янги паспортимни олишим лозим эди. Минг афсуслар бўлсинки, орган ходимлари ҳеч бир сабаб кўрсатмай, тушунтирмасдан паспортимни қўлимга бермай, менинг ҳақ-ҳуқуқларимни поймол қилишмоқда. Мен Ўзбекистон Республикасининг Конституциясига биноан ўз ҳақ-ҳуқуқимни ҳимоя қилишга ҳаракат қиламан. Қадримни, ғуруримни, ҳуқуқларимни топталишига йўл қўймайман.\nМухолифатдаги “Бирдамлик” Халқ Демократик партияси фаоли


Машҳур Сополлитепа – Сурхон тонги\nБош саҳифа / Жамият / Машҳур Сополлитепа\nНоябр 10, 2018\tЖамият Изоҳ қолдириш 1,482 Кўрилди\nқум барханларига айланиб бормоқда. Мутасаддилар эса яна жим.\nТўрт минг йиллик тарихга эга Музработ туманидаги Сополлитепа ёдгорлиги йўқолиб кетиш арафасида. Ўзбекистон ҳудудидаги энг қадимий шаҳар — Жарқўтон аҳолисининг янги ерларни ўзлаштириши ва сувли ҳудудли жойга оммавий кўчиши натижасида бундан тахминан тўрт ярим минг йил муқаддам янги Сополлитепа аҳоли манзилгоҳи юзага келганди. Археологлар Сополлитепа ёдгорлигини қазиб ўрганишганида бу ерда бронза даврига доир кўплаб ноёб экспонатлар топилган.\nБугунги кунда машҳур Сополлитепа ёдгорлиги қум барханларига айланиб қолаётир. “Сополлитепа” маҳалласи котиби Музроб Исанқуловнинг айтишича, “Бу ерга қадимий Сополлитепанинг довруғини эшитиб келганлар ёдгорликка аввало йўл излаб қийналади. Кейинига эса ўнқир-чўнқир жойни кўриб, кўзига ишонмайди. Бир неча йиллардан буён уни таъмирлаш ҳақида гап-сўзлар юради, лекин бирор бир амалий натижа йўқ”.\nАтрофи девор билан муҳофазаланмаганлиги учун бу манзил ёзнинг жазирамасидан ҳамда қишнинг изғиринидан қочган дайди итларга, шу атрофдаги қўйчивонларнинг чорва молларига қўнимгоҳлик вазифасини ўтамоқда. Ёдгорликни турли табиат ҳодисаларидан, офатларидан сақлаш, табиий шўрланишдан муҳофазалаш учун ёпиқ дренаж ҳам қилинмаган. Сополлитепага олиб борувчи йўл йўқ. Дала оралаб борувчи кичик йўл эса ёзда тиззабўйи чанг, қишда эса лой билан қопланади.\nМаданий мерос объектларини муҳофаза қилиш ва улардан фойдаланиш давлат инспекциясининг вилоятдаги масъули Шоҳиста Ма-матқулова билан гаплашилганда, бу ташкилотнинг тарихий обидаларни асраш борасидаги имконияти ҳаминқадарлиги аёнлашди. 2019 йилги давлат дастури режасига кўплаб ёдгорликларни таъмирлаш қаторида бу ёдгорликнинг ҳам жиддий муҳофазага олиш бўйича ўз таклифимизни ҳам берганмиз. Энди…ҳар йили шундай қилинади. Лекин айнан Сополлитепанинг режага киритилиш киритилмаслигининг аниғини билмадим”, — деган жавоб олинди.\n“Миллий тикланиш” партияси Сурхондарё вилояти Кенгаши раҳбари Баҳодир Худойқулов берган маълумотга кўра, партия шу кунларда ҳудудда 507 та маданий меърос объектларини ўрганган. Шундан 20-25 фоиз қисмигина бугунги кун талабига қисман жавоб беради, қолган қисми эса қаровсиз ҳолда. Жойларда ёдгорликка олиб борувчи йўл белгилари қўйилмаган, тарихий обида ҳақида афишалар ва маълумотлар жойлаштирилмаган. Шу боис, келган сайёҳ, балки маҳаллий аҳоли учун ҳам бу манзиллар аҳамиятсиз туюлади.\nБугунги кундаги “Сополлитепа” маҳалласи ҳудудида бундан беш минг-тўрт минг йиллар аввал машҳур Сополлитепа маданияти юксак даражада ривожланган. Ёдгорлик ўтган асрнинг 50 йилларидан бошлаб маҳаллий ва хорижий археологлар томонидан ўрганилиб келинмоқда. Қадимшунослар бу ердан пахса иморат, сопол буюмлар, бронзадан ясалган меҳнат қуроллари ва зеб-зийнатлар ясаладиган устахона қолдиқлари, шунингдек, йирик хумларда сақланган буғдой ва арпа донлари топган.\n— Воҳада маданий мерос объектларини муҳофаза қилиш ва улардан фойдаланиш орқали ҳудуднинг туризм салоҳиятини кўтариш мумкин. Ҳар гал йил бошида ҳудудлар кесимида туризмни ривожлантириш бўйича махсус дастурлар қабул қилинади. Жойлардаги таклифлар туман ҳокимликларидан олинади. Музработдан Сополлитепада туризм инфратузилмасини яратиш бўйича таклиф бўлмаган, — дейди туризмни ривожлантириш давлат қўмитаси вилоят ҳудудий бошқармаси мутахассиси, археолог Зебо Алмардонова.\nМузработ туман ҳокимлиги ва вилоят маданият бошқармасидан эса ёдгорликнинг кейинги тақдири ҳақида маълумот олиб бўлмади.\nВилоятдаги матбуот нашрларида тез-тез маданий мерос объектларининг бугунги ачинарли ҳолати ҳақида материаллар тайёрланиб, нашр этиб борилади. Хусусан, шу йилнинг ўзида Сополлитепа ҳамда бир нечта бошқа ёдгорликлар ҳақида журналистларнинг “Тарихий ёдгорликлар “қоғоз”да асралади…ми?”, “Зараутсой эътиборга муҳтож”, “Ёдгорликлар ўрнида молхона” номли мақолалар ҳам чоп этилган бўлсада, мутасаддилар сукут сақлашган.\nМаълумот учун, Сурхондарё тарих туризми, зиёрат ва экотуризм йўналишида беқиёс имкониятга эга. Бу ерда машҳур тарихий, маданий, санъат, меъморий обидалар, ноёб археологик ёдгорликлар, қадамжолар, бетакрор табиат мавжуд.\nВилоят ҳокимлигидан олинган маълумотга кўра,сайёҳлик бирозгина жонланган ўтган йилда воҳага 8 мингдан ортиқ хорижлик сайёҳ ва 40 мингга яқин маҳаллий сайёҳ келган.\nОлдинги Конституцияни ўрганамиз\nКейинги Халқаро фестивалга тайёргарлик


Террорчилар аллақачон ўз кибер бўлинмаларини яратмоқда, деб хабар беради РИА Новости Россия Хавфсизлик кенгаши котиби Николай Патрушевнинг Москвада махсус хизматлар йиғилишида қилган баёнотига асосан.\nУнинг сўзларига кўра, бу, масалан, қуролли тўқнашувларгача бўлган давлатлараро зиддиятларга олиб келиши мумкин.\n"Шунда ҳужумнинг ҳақиқий манбасини ўз вақтида аниқлашнинг мураккаблигида кўрмоқдамиз, масалан, улар қуролли тўқнашувларгача давлатлараро кескин тўқнашувларга олиб келиши мумкин", - деди Патрушев.\nҚатор давлатларда жорий этилган эпидемиологик чекловлар террорчилар ва жиноятчиларнинг турли дастурий воситалар ва интернет-технологияларидан кенгроқ фойдаланишга ўтишига мажбур қилди.\nШу билан бирга, муҳим инфратузилма объектларига ҳужумлари хавфи хакерлар гуруҳларининг тарқалиш хавфини кучайтиради.\nБундан ташқари, НАТО давлатлари, шунингдек, сунъий интеллект технологияларини ишлаб чиқиш, кибер мудофаа концепциясини амалга ошириш ва тажовузкор кибер операцияларни ўтказиш учун мўлжалланган махсус коалиция тузилмаларини яратиш каби ҳужумкор ахборот имкониятларини жадал ривожлантирмоқда.\n"Бундай фаолият биздан доимий эътибор ва ўз вақтида мутаносиб реакцияни талаб қилади", - деди Россия Федерацияси Хавфсизлик Кенгаши котиби.\nЧоршанба куни Россия пойтахтида МДҲ давлатлари хавфсизлик ва разведка хизматлари раҳбарларининг Ҳамдўстлик махсус хизматларининг хавфсизлик ва барқарорликни таъминлаш соҳасидаги ўзаро алоқаларига бағишланган учрашуви бошланди.\nТадбирда Ўзбекистон делегацияси ҳамда Озарбайжон, Арманистон, Беларусь, Қозоғистон, Қирғизистон, Тожикистон ва Туркманистон вакиллари иштирок этмоқда.\nРоссия президенти Владимир Путин улар билан видеоконфереция ўтказади.\nКиритилди: 15:42 13.10.2021. Ўқилди: 1426 марта. Фикрлар сони: 0 та.


Нурсултон Назарбоев Қозоғистон Православ черковининг энг юқори мукофоти билан тақдирланди\n7 Январь 13:44\nNUR-SULTAN. Kazinform – Нурсултон Назарбоев Қозоғистон Православ черковининг олий мукофоти – «Миннатдорчилик» ордени билан тақдирланди, деб хабар беради Elbasy.kz.\nҚозоғистон Православ черкови раҳбари, Астана ва Қозоғистон метрополити Александр Қозоғистоннинг Биринчи Президентини «Миннатдорчилик» ордени билан тақдирлади ва Елбасынинг мамлакатда динлараро тотувликни мустаҳкамлашга қўшган ҳиссасини таъкидлади.\n- Сиз Қозоғистоннинг гуллаб-яшнаши учун кўп иш қилдингиз. Асосийси динлараро тинчлик ва миллатлараро тотувлик. Бу бизнинг халқимиз фаровонлигига, давлатни ривожлантиришга имкон беради. Омма номидан сизга алоҳида миннатдорчилик билдиришга ижозат беринг. Сиз ўз ҳаётингизни Ватанга хизмат қилишга бағишладингиз, - деди Астана ва Қозоғистон Метрополити.\nНурсултон Назарбоев метрополит Александрга динлараро ва миллатлараро тинчлик ва тотувликни сақлашга қўшган ҳиссаси учун миннатдорчилик билдирди.\n- Мустақилликнинг дастлабки кунлариданоқ биз бағрикенглик сиёсатини олиб бордик, барча этник гуруҳлар ва динлар ўртасидаги дўстлик ва ишончни мустаҳкамладик. Бирлик ва дўстлик барқарорлик ва ривожланиш гаровидир, - деди Қозоғистоннинг Биринчи Президенти.\nПрезидент православ христианларини ва барча қозоғистонликларни Рождество билан табриклади.\n- Мен Қозоғистоннинг барча православ христианларини Рождество билан табриклайман. Улар мамлакатимиз тараққиётига, дўстлик ва барқарорликни мустаҳкамлашга катта ҳисса қўшмоқдалар. Барчангизга фаровонлик, яхши кайфият ва оилавий бахт тилайман, - деди Нурсултон Назарбоев.\nҚозоғистоннинг Биринчи Президенти бугунги кунда тинчлик, осойишталик ва тотувлик Қозоғистон жамиятининг ажралмас қисми эканлигини таъкидлади.\nДоно қарор - депутат Нурсултон Назарбоевнинг партия раислигидан кетгани ҳақида\nНурсултон Назарбоев «Nur Оtan» партияси Раиси ваколатларини Президентга топширишга қарор қилди\nБокуда Оливер Стоуннинг Елбасы ҳақидаги фильми намойиш этилди\nЕлбасы Британия-Қозоғистон жамияти раиси билан учрашди


Таваллуд топган сана: 1103 йил\nВафот этган сана: 1166 йил\nАҳмад Яссавий 1041 йилда Сарём (Сайрам) қишлоғида Шайх Иброҳим хонадонида туғилади. Етти ёшида отасидан, сўнг онасидан етим қолади. У Арслонбоб номли инсон қўлида ҳамда аксарият толиби илмлар каби Бухорода тарбия ва таҳсил олади. У ерда машҳур Юсуф Ҳамадонийдан сулук одобларини ўрганиб, сўнг Туркистонга қайтади ва ўз тариқатига асос солади. У сўфийлик ғоялари, шунингдек, ўз тариқати асосларини тарғиб этишда шеърларидан фойдаланади.\nИслом дини ақидалари ва ўз асослаган ғояларни шеърий тарзда баён этиш асосида кенг омма орасига кириб боради. Яссавий ҳикматларининг ахлоқий, фалсафий, илоҳий асослари тўғридан-тўғри "Қуръон" ғоялари ва пайғамбар Муҳаммад Алайҳиссалом ҳадислари негизида шаклланади. Аҳмад Яссавий ҳикматларида пайғамбар Муҳаммад Алайҳиссалом таълимотида улуғланган маънавий-ахлоқий хислатлар-мурувват, саховат, қаноат ва ростгўйлик тарғиб қилинади, билдирилаётган фикрлар кишиларни фақат Аллоҳга тобе бўлишга ундайди.\nУнинг ҳикматларида панд-насиҳат асосий ўрин тутади. Уларнинг барчасида сўфийлик тариқатининг амоллари - ҳақиқатни билиш. Ҳақни севиш, нафсу дунёдан чекинишга даъват этувчи ғоялар ўз аксини топгандир. Инсон руҳи ва онгини ҳар қандай иллат, қабоҳатдан озод этиш керак, ана шундагина инсонда ахлоқида кўзга ташланувчи айрим нуқсонлар юзага келмайди, деган фикрлар комил инсонни шакллантиришнинг асосий йўлларидан бири сифатида эътироф этилади.\nЗеро, тасаввуф-нафс лаззатларидан воз кечишдир. Нафс-очкўзлик, ўғрилик, жаҳолат, худбинликни келтириб чиқаради. Шунинг учун қаноат Аҳмад Яссавийнинг ҳаётий шиори саналади. Озига қаноат қилиш, шукроналик, ҳалол луқма ейиш орқали инсон Ҳақ билан "кўриша" олади, нафсга мутеъ бўлганлар эса худбинликдан қайтмайди, нафс балосига учрайди. Хусусан:\nНафсдан кечиб, қаноатни пеша қилғон,\nҲар ким топса, рози бўлиб, бўйи сунғон\nЯхшиларга хизмат қилиб дуо олғон,\nАндоқ ошиқ маҳшар куни армони йўқ.\nЖондин кечмай ҳу-ҳу деган бари ёлғон,\nБу гумроҳдин сўрманг савол, йўлда қолган,\nҲақни топган ўзи пинҳон, сўзи пинҳон\nУл сабабдан олтмиш учда кирдим ерга.\nБанда бўлсанг меҳнат тортғил ғофил одам,\nОқил эрсанг ғаниматдур сенга шул дам\nОмонатдир азиз жонинг юрма беғам,\nЭшитиб ўқиб ерга кирди қул Хожа Аҳмад.\nАҳмад Яссавий нодонлик туфайли ҳаётда саводсизлик, диёнатсизлик, ота-она ва устозларга ҳурматсизлик, маънавий қашшоқлик, ёвузлик, такаббурлик, нодон инсоннинг энг тубан шахс эканлиги, нодонлик, разолат ҳукм сурган жойда, маърифат бўлмаган ўлкада мамлакатнинг инқирозга юз тутишини алоҳида қайд этиб ўтади.\nАҳмад Яссавий ҳикматларида Ҳаққа етиш йўлини тарғиб қилар экан, инсонни жаҳолат ботқоғидан халос қилиш лозимлигига урғу беради. У "Шариатда ориф-билоҳ бўлишни, тариқатда воқиф-асрор бўлишни, ҳақиқатда комил-мукаммал бўлишни, маърифатда дарёи уммон бўлишни талаб қилади".\nЮқорида баён этилган фикрлардан англанадики, Аҳмад Яссавий томонидан илгари сурилган ғоялар инсонни ёмон иллат, нафс балосидан воз кечишга ундайди. Ёмон иллатлар ва нафс балосидан халос бўлиш инсонни руҳий ва жисмоний комиллик сари етаклайди.\nАслини олганда, Мансур Халлож ҳам, Имом Ғаззолий ҳам, Аҳмад Яссавий ҳам руҳий камолотга интилганлар. Зеро, улар интилган комиллик - Ҳаққа етишиш,-унга муҳаббат қўйиш, шу ишқ дарди билан яшаш, тавба-тазарру, сабру қаноат, шижоат, тўғрилик, ростгўйлик, самимият, нафсни тийиш, ундан ғолиб келиш, ҳар бир инсон қалбини чиркин иллатлардан халос этувчи фақру фано каби хислатларнинг мажмуидан иборатдир.\nАҳмад Яссавий 63 ёшидан кейинги, яъни пайғамбар ёшига етгандан сўнг умрининг давомини ертўлада ўтказган. Шу билан бирга Яссавия тариқати асосчиси ҳисобланади.\nУлар инсон камолотининг таъминланиши учун турли йўлларнинг самарали эканлигини асослашга ҳаракат қилганлар. Шу билан бирга, тадқиқотчилар Яссавия таълимоти ғояларига кўра золим ҳукмдор, нопок дин пешволари, нодон ва жоҳил кишиларга нисбатан мухолифат мавжудлиги таъкидланганлигидан гувоҳлик берадилар.\nХIV асрнинг бошларига келиб, Мовароуннаҳрда сўфийликнинг яна бир оқими Нақшбандия тариқати шаклланди.\nНақшбандия таълимоти ўзининг ҳаётий ғоялари билан бошқа тариқатлардан тубдан ажралиб туради. Нақшбандия тариқатининг "илдизи" узоқ даврлар, яъни, Шарқ Уйғониш даврига бориб тақалади. Марказий Осиёда икки буюк олим — Абулқосим Али ал-Хороқоний (1034 йилда 80 ёшида вафот этган) ҳамда Абу Али ал-Фармадий (1084 йилда вафот этган)ларнинг сўфийлик таълимоти ривожида катта ҳиссаси бор эканлигини таъкидлайди. Тасаввуф оламининг машҳур файласуфлари Аҳмад ал-Ғаззолий ва Юсуф Ҳамадонийлар (1049-1140 йиллар) Абу Али ал-Фармадийнинг шогирдлари саналади.\nХожа Ҳасан Андоқий, Хожа Абдуллоҳ Баррақий (Баркий), Хожа Аҳмад Яссавий ва Хожа Абдулҳолиқ Ғиждувоний тасаввуф илми бўйича Юсуф Ҳамадоний қўлида чуқур таълим олган тўрт машҳур шайхлар саналишади.


Жумладан, мамлакатларимиз ўртасида савдо-иқтисодий, фан-таълим, транспорт, маданий ҳамда гуманитар, туризм соҳаларида 60 дан зиёд шартнома ва битимлар имзоланган бўлиб, ҳамкорлигимиз йилдан-йилга мустаҳкамланиб бораётир. Парламентлараро алоқалар хусусида ҳам ана шундай илиқ фикр билдириш мумкин.\nЎзбекистон барча соҳада жуда катта ютуқларни қўлга киритмоқда. Буни бугун жаҳон ҳамжамияти ҳам кўриб, билиб турибди. Хусусан, Туркия билан ҳамкорликнинг кучайишида икки давлат раҳбарларининг олий даражадаги учрашувлари чоғида эришилган келишувлар муҳим асос бўлаяпти.\nЭътироф этиш жоизки, Ўзбекистон раҳбарияти сайёҳлар оқимини кўпайтириш бўйича янги, самарадор чора-тадбирларни кўрмоқда. Кўплаб давлатлар фуқароларига виза бериш тартиби соддалаштирилди. Шулар қаторида жорий йилнинг 10 февралидан бошлаб, Туркиядан келаётган туристларга ҳам Ўзбекистонда 30 кунгача визасиз бўлишга рухсат берилди.\nЎзбекистон ҳам, Туркия ҳам туризм соҳасида улкан имкониятларга эга. Ушбу салоҳиятдан тўлиқ фойдаланиш, туристик алмашинувни ўстириш иқтисодиёт ривожига катта туртки беради.\nҲозирги кунда Ўзбекистондан Туркияга, Туркиядан Ўзбекистонга қўшимча авиақатновларни йўлга қўйиш бўйича музокаралар олиб бораяпмиз. Нега деганда, бунинг учун салоҳият ҳам, имконият ҳам етарли. Бундан унумли фойдалансак, айни муддаодир. Ўтган йили Туркиядан Ўзбекистонга 50 минг нафар киши турист сифатида келди. Бу, албатта, кўп эмас. Ташриф чоғида ана шу масалаларни ҳам муҳокама қилаяпмизки, келгусида бу кўрсаткич сезиларли даражада ортади.\nТуркия Ўзбекистоннинг асосий савдо шерикларидан бири ҳисобланади. Ўзаро савдо айланмасида ўсиш кузатилмоқда. Бироқ бу ҳали икки дўст мамлакатнинг мавжуд салоҳиятини тўла акс эттирмайди. Шу боис келгусида савдо ҳажмини 2-3 маротаба ошириш кўзда тутилган.\nДилимдаги яна бир гапни айтмоқчиман. Президент Шавкат Мирзиёевнинг Олий Мажлис палаталарига Мурожаатномасини катта ҳаяжон билан ўқидим, танишиб чиқдим. Унда парламент олдига улкан масалалар қўйилган, қонун устуворлигини таъминлаш, ижтимоий масалаларни босқичма-босқич ҳал қилишга алоҳида эътибор қаратилган. Айниқса, Мурожаатномада тадбиркорликни ривожлантириш, уларга зарур шарт-шароитлар яратиш бўйича истиқболли ғоя ҳамда таклифлар илгари сурилгани катта таассурот қолдирди.\nИшонамизки, ўзаро ишонч ва манфаатга йўғрилган икки давлат алоқалари бундан кейин жадал ривожланаверади.\nМазкур рукндаги бошқа мақолалар: « Александр ЛУКАШЕНКО: “Шавкат Мирзиёев жуда тажрибали, истеъдодли, ақлли ва узоқни кўра оладиган раҳбардир”\tҚонун ижодкорлиги фаолиятида янгича ёндашув »


Худонинг Иброҳим билан қилган аҳди — Dilkashradio.com\nХудонинг Иброҳим билан қилган аҳди\nАссалому алайкум азиз ака ука ва опа сингиллар. Муқаддас Калом дарсига хуш келибсиз. Азизлар, бугунги дарсда биз Худонинг Иброхим билан қилган ахдини кўриб чиқамиз. Ибтидо китобининг 15чи бобини ўқиймиз. Бу ҳодисалардан кейин Худованд Ибромга ваҳий орқали каломини юбориб: – Эй Ибром, қўрқма, Мен сенга қалқонман. Сен учун мукофот ғоят катта бўлади, – деди. Ибром бунга жавобан:\n– Ё Худоё Худовандо! Сен менга нима берасан? Мана, мен фарзандсиз кетаётирман. Рўзғоримни эса менга ўғиллик қиладиган дамашқлик Илъазар бошқаради. Сен менга авлод бермаганингдан сўнг, энди хонадонимда ўғиллик қиладиган мана шу қулбошим менинг ворисим бўлади, – деди. Шунда Худованд Ибромга каломини юбориб: – Йўқ, бу сенинг ворисинг бўлмайди, балки ўз уруғингдан ҳосил бўлажак ўғлинг сенинг ворисинг бўлади, – деди. Сўнг Ибромни ташқарига чиқариб:\n– Осмонга қараб юлдузларни санай олсанг, сана, – деди. Ва қўшиб: – Мана сенинг авлодинг ҳам шунчалик кўп бўлади, – деди. Ибром эса Худовандга ишонди ва шу тариқа оқланди. Сўнгра Худованд Ибромга яна хитоб қилиб: – Бу ерга эга бўлишинг учун Мен, Худованд, сени халдейларнинг Ур шаҳридан чиқарганман, – деди. Ибром сўради: – Ё Худоё Худовандо! Бу ерга эга бўлишимни мен қандай биламан?\nХудованд: – Менга уч ёшли ғунажин, уч ёшли эчки, уч ёшли қўчқор ва битта мусича билан каптар жўжасини топиб кел, – деди. Ибром эса буларнинг ҳаммасини топиб келди. Қурбонликларни икки пора қилиб, ҳар қайси бўлагини бошқа бўлагининг қаршисига қўйди. Фақат қушларни пора қилмади. Ўлаксалар устига калхатлар қўна бошлади, Ибром уларни ҳуркитиб юборди. Қуёш ботиш чоғида Ибромни қаттиқ уйқу босди. Шу пайтда катта даҳшату зулмат уни чулғаб олди. Худованд Ибромга хитоб қилиб деди:– Шуни яхши билиб қўйгинки, сенинг насл-насабинг бегона юртда ғарибларча яшаб, қул бўладилар, тўрт юз йил жабр-зулм кўрадилар. Аммо уларни қул қилган халқни эса Мен ҳукм этаман. Шундан сўнг улар катта мол-мулк билан у ердан чиқиб кетадилар. Сен нуроний мўйсафид бўлиб ўлиб, дафн этилажаксан ва ота-боболаринг олдига боражаксан.\nАмўрийларнинг гуноҳи ҳаддидан ошмагунча, сенинг насл-насабинг бу ерга қайтиб келмас, фақат тўрт авлод ўтгандан кейин қайтиб келажаклар. Қуёш ботиб, қоронғилик чўккан эди. Қўққисдан тутаб турган бир тандир ва алангаланаётган бир машъал кўринди, булар қурбонлик парчалари орасидан ўтди. Ўша куннинг ўзида Худованд Ибром билан аҳд қилиб, деди: – Миср водийсидан бошлаб улкан Фрот дарёсига қадар бу ернинг ҳаммасини Мен сенинг авлодингга бераман: қенийлар, қениззийлар, қадмўнийлар, ҳетийлар, периззийлар, рафоийлар, амўрийлар, канъонийлар, гиргошийлар ва ябусийлар юртларининг ҳаммасини сенинг авлодингга бераман. Худонинг Ибромга берган ваъдаси устидан фикр юритишингиз учун саволлар қуйдагича. Худо Ибромга зохир бўлганда, Ибром пайғамбар нимага амин бўлди? Худо Ибромга ўғил хақида ваъда берганида у қандай жавоб берди? Уни уйқига мубтало этиб, Худо Ибромга нимани кўрсатди? Азизлар, саволларга жавобларни эса dilkash@najot.com электрон манзилига йўлланг, ёки бўлмаса, www.najot.com сайтимизга кириб хабар қолдиринг. Ундан ташқари, сайтимига ташриф буюриб, дастурларимизнинг ёзма шаклини кўчириб олиши имкониятига эгасиз. Келаси сафар эфир орқали учрашгунча хайир. Худонинг инояти барнчангизга ёр бўлсин.\nИлхом сафаридаги гунохнинг сезилиши\nИнжил дарси 31


Франция ОАВ: Ўзбекистон пандемия ҳолатидаги рецессиядандан қочди\n12 Yanvar 10:13 / Published in Иқтисодиёт\nФранциянинг этакчи нашри «Le Figaro» шу йилнинг 6-январ куни нашр этилган нашрларидан бирида Ўзбекистонни дунёнинг деярли барча мамлакатларида пандемия натижасида вужудга келган 2020 йилда рецессияни олдини олишга муваффақ бўлган кам сонли мамлакатлар қаторига киритди.\nМақола муаллифи Армел Боҳинест Жаҳон банкининг маълумотларини келтиради, унга кўра дунё ЯИМ 4 фоизга пасайган. Ўтган йили дунёда юз берган иқтисодий рецессия икки жаҳон урушидан бери сайёра миқёсида бўлган. «Европадан Америкага, Африкадан Осиёга қадар бирон бир қитъа ушбу тарихий зарбадан қутулиб қолмади», деб ёзади газета. “Le Figaro” нашрининг ёзишича, фақат бир нечта давлатлар «сайёра цунамисига» дош бериб, қийин 2020 йилда иқтисодий ўсишни намойиш этишди.\nМақолада Марказий Осиёнинг атиги учта давлати, хусусан Ўзбекистон 2020 йилда ижобий иқтисодий динамикани намойиш этгани қайд этилган.\n“Ўзбекистон ҳукумати, Халқаро Валюта Жамғармасининг фикрига кўра, тезкор чораларни кўришга муваффақ бўлди, хусусан, ижтимоий эҳтиёжлар ва соғлиқни сақлашга харажатларни кўпайтириш ва COVID-19 билан курашишда кичик ва ўрта корхоналарга катта ёрдам кўрсатди. Табиий ресурсларга (табиий газ, металлар, ўғитлар, пахта) бой ва юқори сайёҳлик салоҳиятига эга мамлакат раҳбари сўнгги йилларда улкан иқтисодий ислоҳотларни амалга оширмоқда”, — дея таъкидлайди муаллиф.\nЖаҳон банки 2020 йилда турғунликни олдини олишга муваффақ бўлган мамлакатлар рўйхатига Хитой, Туркия, Ветнам ва бошқа 22 мамлакатни киритди.\nМаълумот учун: “Le Figaro” – 1826 йилда ташкил этилган етакчи француз газетаси. Бу рақамли маълумотларнинг муҳим ўйинчиси ва ойига қарийб 23,5 миллион ташриф буюрувчиси бўлган янгиликлар сайтларининг етакчисидир. Газетанинг тиражи 329 минг дона.\nTagged under: ИҚТИСОДИЁТ, НАШР, ПАНДЕМИЯ, РЕЦЕССИЯ, ЎЗБЕКИСТОН, ФРАНЦИЯ\nБангладешдан келган ишчиларга Меҳнат вазирлиги рухсат бермаган


Андижонда кўчат экиш ўн кунлиги бошланди - Халқ сўзи\nАндижонда кўчат экиш ўн кунлиги бошланди\n10:29 27 Февраль 2020 Жамият\nФото: Андижон вилоят ҳокимлиги матбуот хизмати\nАндижон вилояти ҳокимлиги ташаббуси билан вилоятда кўчат экиш ўн кунлиги бошланди. Тадбир доирасида ҳар бир ўқув муассасаси, меҳнат жамоаси ва хонадон эгалари ўз ҳудудларидаги бўш майдонларга мевали ва манзарали дарахтлар кўчатларини эка бошлади.\n-Ушбу тадбирнинг афзал жиҳати шундаки, ҳар бир фуқаро иккитадан кўчат экканида ҳам вилоятда бўш майдоннинг ўзи қолмайди, -дейди вилоят “Сувоқава” ДУК директори Шуҳратбек Матмусаев. –Бу эса ҳудудда нафақат,экологик мусаффоликни, шу билан бирга аҳолини хавфсиз озиқ-овқат билан таъминлаш ва иқтисодиётни юксалтиришга ҳам хизмат қилади. Ўн кунликнинг илк кунида корхонамизнинг шаҳар ва туман филиаллари томонидан 5 минг тупдан зиёд кўчатлар экилди. Бундан ташқари, корхона ҳисобидан ҳар бир ходимга тўрттадан кўчат ажратилди. Биз нечта кўчат экканимиз билан эмас, келгуси йилнинг шу пайтигача уларнинг нечтаси баравж ривожлангани билан ҳисоблашмоқни мақбул топдик.\nТадбир доирасида кам таъминланган, боқувчисини йўқотган ва фахрийлар ҳовлисига, умумтаълим мактаблари, мактабгача таълим ташкилотлари майдонларига ҳам гул ва дарахт кўчатларини ўтқазиш режалаштирилган. Кўчат экиш ўн кунлиги давом этмоқда.


Ёшлар юрт таянчи – Сурхон тонги\nБош саҳифа / Жамият / Ёшлар юрт таянчи\nЁшлар юрт таянчи\nЯнвар 9, 2018\tЖамият Изоҳ қолдириш 880 Кўрилди\nЮртимизда ўсиб келаётган авлоднинг таълим-тарбиясига катта эътибор берилиб, иқтидорлиларни қўллаб-қувватлаш бўйича беқиёс ғамхўрликлар кўрсатилаётгани бесамар кетмаяпти.\nЯратилган шароит ва имкониятлардан унумли фойдаланиб, ишбилармонлик, тадбиркорлик, илм-фан соҳаларида сезиларли муваффақиятларни қўлга киритаётган изланувчан йигит-қизлар сафи ортиб бораяпти.\nШундай ташаббускор иқтидорли ёшлардан бири ТерДУ магистранти, “Арт Плюс” таржимон-ёзувчилар ижодий жамоаси раҳбари Жўраали Солижоновдир. У 2016 йил олий ўқув юртлари талабалари ўртасида ўтказилган “Энг яхши битирув малакавий иши” танловининг республика босқичида ғолиб бўлиб, ТерДУнинг хорижий тиллар йўналиши бўйича магистратура босқичига давлат гранти асосида қабул қилинганди. Ҳозирда иккинчи босқич магистрати Жўраали илм сирларини ўрганиш билан бир қаторда таржимон-ёзувчилар ижодий жамоа си билан ҳамкорликда таржимонлик бўйича изланишларни давом эттираяпти.\nСолижонов раҳбарлигидаги ижодий жамоага 45 нафар иқтидорли ва янгиликка интилувчан йигит-қиз уюшган бўлиб, улар шу пайтгача 10 та асарни турли тилларга таржима қилиб улгуришди. Ёш мутаржимлар 6 та бадиий асарни чоп этишга ҳозирлик кўришаяпти.\nЎтган йили вилоят ҳокимининг иқтидорли ёшлар билан учрашувидан кейин ижодий жамоанинг ишини ривожлантириш мақсадида 50 миллион сўм миқдоридаги грант ажратилганди. Бу ғамхўрлик ва молиявий кўмак иқтидорлиларни янги ютуқларни эгаллашга руҳлантирди. “Арт Плюс” ижодий жамоаси раҳбари Жўраали Солижонов ўтган йили октябрь ойида ўтказилган ёш ижодкорлар уюшмасининг I форумида қатнашиб, жаҳон адабиётининг сара асарларини ўзбек тилига, ўзбек адабиётидан чет тилларига муаллифлик ҳуқуқи асосида таржима қилиш ва чоп этиш лойиҳаси бўйича ғолиб бўлди.\nОлдинги Келажакка қўйилган сармоя\nКейинги Халқидан нафсини устун қўйганлар\nФеврал 13, 2018\t7,401\nАпрел 27, 2018\t3,573\nФеврал 27, 2017\t3,150\nшамол: 4км/с SW


Мексикада зилзила оқибатида ўлганлар сони 230 дан ошди\n10 август 2020, Тошкент вақти: 01:14\nМексика. Қутқарувчилар ва маҳаллий аҳоли зилзила оқибатида вайроналар остида қолганларни қутқармоқда.\nМексикадаги зилзила оқибатида ҳалок бўлганлар сони 230 нафарга етди. Мексика президенти Энрике Пена Ньето ҳалок бўлганларнинг оила аъзоларига ҳамдардлик билдирди:\n- Афсуски, кўплаб одамлар, жумладан, мактабда ўқиётган ўғил ва қиз болалар ҳалок бўлди. Мен оила аъзолари ва яқинларини йўқотган барча одамларга таъзия билдираман. Мексика сизлар билан ҳамдард. Бугунги кунда Мехико аҳолисининг 40 фоизи, Меролес штати аҳолисининг 60 фоизи электр таъминотисиз қолди, -деди президент.\n19 сентябрь куни 7,1 балли зилзила оқибатида пойтахт Мехикода ўттиздан зиёд бино вайрон бўлган ва юздан ортиқ одам ҳалок бўлгани хабар қилинган эди.\nЗилзила оқибатида 4 миллионга яқин одам электр энергияси таъминотидан узилиб қолди.\nБеларус прездентлигига номзод Светлана Тихоновская овоз бермоқда, 9 август, 2020 йил.\nМамлакат март ойидан бери 283 487 нафар одам коронавирусга чалинган, уларнинг 6 068 нафари нобуд бўлган.\nЖурналист Бобомурод Абдуллаев Бишкекда қўлга олинди


Таълим кредити - «Трастбанк» ХАБ\nЯнгиланган сана: 12 Феврал 2021, 09:42\n* Бугунги кунда банкнинг узоқ муддатли ресурслари чегараланганлиги муносабати билан таълим кредити ажратилиши вақтинча тўхтатилган.\nТаълим кредитлари тижорат банклари томонидан Олий таълим муассаларининг кундузги бўлимларига тўлов-контракт асосида қабул қилинган Ўзбекистон Республикаси фуқароси бўлган талабаларнинг ўқиши учун талабаларнинг ўзларига, уларнинг ота-оналарига ёки васийларига берилиши мумкин.\nТаълим кредитлари, Олий таълим муассасаларида ўқиш даври ҳисобга олинган ҳолда, бакалавриатга қабул қилинган талабаларга 10 йилгача, магистратурага ўқишга қабул қилинган талабаларга 5 йилгача бўлган муддатга берилади.\nчин етимларга, “Меҳрибонлик уйлари”да тарбияланганларга ҳамда болаликдан I ва II гуруҳ ногиронларига ноль фоиз ставкаси (фоизсиз кредит);\nТаълим кредитини олиш учун қарз олувчи банкга қуйидаги ҳужжатларни тақдим этади:\n3) Талаба ва олий таълим муассасаси ўртасида тўлов-контракт (тўлов миқдори кўрсатилган бўлиши лозим);\n4) Имтиёзли таълим кредитлари олиш хуқуқига эга бўлганлар учун тегишли тасдиқловчи ҳужжатлар;\n5) Кредит қайтарилиши таъминотига доир ҳужжатлар\nОхирги янгиланиш: 2 Декабр 2021, 03:05 (GMT+5)


Қатор жадидчилар “Буюк хизматлари учун” ордени билан тақдирланди - UzNews.uz\n30 сентябрь, 14:22\nҚатор жадидчилар “Буюк хизматлари учун” ордени билан тақдирланди\nПрезидент бу ҳақда Ўқитувчи ва мураббийлар кунига бағишланган тантанали маросимда маълум қилди.\nФото:Авлоний, Беҳбудий, М. Абдурашидхонов\nАйни пайтда Тошкентдаги Халқаро конгресс марказида 1 октябрь – Ўқитувчи ва мураббийлар кунига бағишланган тантанали маросим бўлиб ўтмоқда.\nУнда, президент тарихга назар солиб, IX-XII асрларда Ўзбекистон ҳудудида биринчи, XV асрда иккинчи Ренессанс порлаганини таъкидлади.\n– Кўпчилик зиёлилар қаторида мен ҳам бир фикрни ҳамиша катта армон билан ўйлайман: мамлакатимизда учинчи Ренессансни ХХ асрда маърифатпарвар жадид боболаримиз амалга оширишлари мумкин эди. Улар “Илмдан бошқа нажот йўқ ва бўлиши ҳам мумкин эмас”, деган ҳадиси шарифни ҳаётий эътиқод деб билдилар, - дея таъкидлади президент.\nЎқитувчи ва мураббийлар байрами муносабати билан имзоланган фармонга мувофиқ, халқимизнинг озодлиги ва фаровон ҳаётини таъминлаш йўлида фидокорлик кўрсатиб, миллий таълим ва тарбия тизимини яратишга беқиёс ҳисса қўшган Абдулла Авлоний, Маҳмудхўжа Беҳбудий ва Мунавварқори Абдурашидхонов “Буюк хизматлари учун” ордени билан тақдирлангани маълум қилинди.\nШавкат Мирзиёев Ўзбекистонда янги Уйғониш даври, яъни учинчи Ренессанс пойдеворини яратиш асосий мақсад қилиб белгиланганини таъкидлади.\n– Буюк аждодларимизнинг бетакрор ва ноёб илмий-маънавий мероси биз учун доимий ҳаракатдаги ҳаётий дастурга айланиши керак, - деди президент. - Бу ўлмас мерос ҳамиша ёнимизда бўлиб, бизга доимо куч-қувват ва илҳом бағишлаши лозим. Авваламбор, миллий таълим тизимини ана шундай руҳ билан суғоришимиз керак.